<strong>Microsoft ถูกกดดันให้เร่งออก Patch อัพเดทความปลอดภัยเป็นครั้งที่ 2 ของเดือน เพื่อรับมือกับปัญหาที่เกิดจากการอัพเดทเฟิร์มแวร์อุดช่องโหว่ด้านความปลอดภัย Spectre ของ Intel ซึ่งเมื่อสัปดาห์ที่แล้ว Intel ได้ออกมายอมรับว่าการอัพเดทเฟิร์มแวร์ดังกล่าวอาจนำมาซึ่งปัญหาการ Reboot เครื่องบ่อยครั้งได้ นอกจากนี้ รายงานล่าสุดของ Intel ยังชี้ว่าการอัพเดทเฟิร์มแวร์เจ้าปัญหานี้ อาจนำมาซึ่งความเสียหายหรือการสูญหายของข้อมูลได้อีกด้วย</strong>

Intel ยังแนะนำผู้ผลิตคอมพิวเตอร์ PC และลูกค้าให้หยุดอัพเดทเฟิร์มแวร์ไปจนกว่าจะมีการอัพเดทที่ผ่านการทดสอบอย่างเหมาะสมแล้วเท่านั้น อย่างไรก็ตาม ในขณะนี้ทาง Microsoft ได้ออกแพทช์สำหรับ Windows 7, 8.1 และ 10 เพื่อปิดการทำงานของคุณสมบัติอุดช่องโหว่ Spectre แล้ว โดย Microsoft ระบุว่าการอัพเดท Patch ในครั้งนี้จะช่วยป้องกันปัญหาการ Reboot ได้

อย่างไรก็ตาม การอัพเดทครั้งนี้ถือเป็นส่วนหนึ่งของ Windows Update Catalog นั่นหมายความว่าผู้ใช้ต้องเลือกดาวน์โหลดแพทช์ด้วยตนเอง นอกจากนี้ Microsoft ยังออกการตั้งค่า Registry Key ใหม่ สำหรับเครื่องที่ได้รับผลกระทบจากปัญหา Reboot ดังกล่าว ซึ่งทำให้ผู้ดูแลระบบไอทีสามารถปิดหรือเปิดฟังก์ชันการอุดช่องโหว่ Spectre ได้เองอีกด้วย

ก่อนหน้านี้ Intel ระบุว่าพบปัญหาการ Reboot ตัวเองในเครื่องคอมพิวเตอร์ที่ใช้ชิปประมวลผลรุ่น Broadwell กับ Haswell และกำลังทำงานเพื่อออกอัพเดทที่จะอุดช่องโหว่ Spectre ได้โดยไม่ต้องทำให้เกิดปัญหาการ Reboot และข้อมูลสูญหาย นอกจากนี้การอุดช่องโหว่ดังกล่าวยังก่อปัญหา Boot ไม่สำเร็จบนคอมพิวเตอร์ที่ใช้ชิปของ AMD ด้วยเช่นกัน

<strong>ที่มา : </strong><a href="https://www.theverge.com/2018/1/29/16944326/microsoft-spectre-processor-bug-emergency-windows-update-reboot-fix" target="_blank" rel="nofollow noopener">www.theverge.com</a> l <a href="https://m.thaiware.com/news/12476.html">THAIWARE</a>
<div></div>
<div class="spacer"></div>