<h2> นักวิจัยพบ MacRansom และ MacSpy บริการสร้างมัลแวร์บน macOS ได้ง่ายๆ โดยไม่ต้องจ่ายเงิน</h2>
นักวิจัยด้านความมั่นคงปลอดภัยจากบริษัท Fortinet และ AlienVault รายงานบริการสร้างมัลแวร์สำหรับทำงานบนระบบปฏิบัติการ macOS โดยเป็นเว็บไซต์ประเภท Dark Web ที่ต้องเข้าผ่านเครือข่าย TOR ชื่อเว็บไซต์ที่พบคือ MacRansom และ MacSpy ทั้งสองเว็บไซต์มีหน้าตาคล้ายคลึงกัน คาดว่ามาจากผู้พัฒนารายเดียวกัน

อย่างไรก็ตาม ถึงแม้ทั้งสองเว็บไซต์จะเป็นลักษณะบริการสร้างมัลแวร์ (Malware-as-a-Service หรือ MaaS) และสามารถใช้บริการได้ฟรี แต่นักวิจัยพบว่าตัวมัลแวร์ที่ได้จากบริการดังกล่าวยังไม่ซับซ้อนนัก โดย MacRansom เป็นมัลแวร์เรียกค่าไถ่ที่ฝังกุญแจสำหรับถอดรหัสลับกู้คืนข้อมูลไว้ในตัวโปรแกรม อีกทั้งยังไม่มีการลงลายเซ็นรับรองผู้พัฒนา ทำให้เมื่อเปิดใช้งานโปรแกรมดังกล่าว ระบบปฏิบัติการ macOS จะแจ้งเตือนว่าโปรแกรมอาจไม่ปลอดภัย (อ่านบทวิเคราะห์มัลแวร์ MacRansom ได้ที่ <a href="https://objective-see.com/blog/blog_0x1E.html">https://objective-see.com/blog/blog_0x1E.html</a>) ส่วน MacSpy เป็นโปรแกรมลักษณะสปายแวร์ คอยสอดแนมพฤติกรรมการใช้งานและเก็บข้อมูล เช่น จับภาพหน้าจอ บันทึกการพิมพ์คีย์บอร์ด บันทึกประวัติการเข้าชมเว็บไซต์ แอบอัดเสียง เป็นต้น ตัวมัลแวร์นี้ก็ไม่มีการลงลายเซ็นรับรองผู้พัฒนาเช่นกัน

จากลักษณะการให้บริการสร้างมัลแวร์ที่พบนี้ เป็นสัญญาณที่บ่งชี้ว่าผู้พัฒนามัลแวร์เริ่มสนใจโจมตีผู้ใช้งานระบบปฏิบัติการ macOS เพิ่มมากขึ้น ผู้ใช้งาน mac ควรให้ความสำคัญกับการรักษาความมั่นคงปลอดภัย ไม่ควรเปิดใช้งานโปรแกรมที่ไม่แน่ใจแหล่งที่มา

<strong>ที่มา:</strong> <a href="http://thcert.co/u6fZ80">Bleeping Computer</a> l <a href="http://thcert.co/4IFgEO">Fortinet</a> l <a href="https://www.thaicert.or.th/newsbite/2017-06-13-02.html#2017-06-13-02">ThaiCERT</a>