<h3>CCleaner ถูกแฮกเซิร์ฟเวอร์ฝังมัลแวร์ ผู้ใช้ควรรีบอัปเดตเป็นเวอร์ชัน 5.34</h3>
เมื่อวันที่ 18 กันยายน 2560 ทีมวิจัยจาก Cisco Talos ได้รายงานว่า เซิร์ฟเวอร์ที่ใช้ในการแจกจ่ายไฟล์อัปเดตของโปรแกรม CCleaner ถูกบุกรุก ผู้ประสงค์ร้ายได้ฝังมัลแวร์ไว้ในโปรแกรม CCleaner เวอร์ชัน 5.33.6162 และ CCleaner Cloud เวอร์ชัน 1.07.3191 โดยทั้งสองโปรแกรมถูกเผยแพร่ให้ดาวน์โหลดตั้งแต่วันที่ 15 สิงหาคมจนถึง 12 กันยายน 2560

CCleaner เป็นโปรแกรมที่ได้รับความนิยมในการใช้ลบไฟล์ขยะออกจากเครื่อง มียอดติดตั้งกว่า 2.27 ล้านเครื่องทั่วโลก ตัวโปรแกรมถูกพัฒนาโดย Piriform ซึ่งปัจจุบันอยู่ภายใต้บริษัทแอนติไวรัส Avast

หลังจากที่มีการเผยแพร่รายงานของ Cisco Talos ทางทีมพัฒนาของ CCleaner ได้ชี้แจงว่า โปรแกรม CCleaner และ CCleaner Cloud เวอร์ชันที่ได้รับรายงานนั้นถูกฝังมัลแวร์จริง โดยผู้ประสงค์ร้ายได้บุกรุกเข้ามายังระบบที่ใช้ในการพัฒนาซอฟต์แวร์ แล้วแก้ไขไฟล์ของโปรแกรมในระหว่างช่วงก่อนที่จะส่งเผยแพร่ให้ผู้ใช้ดาวน์โหลด ทำให้ไฟล์ที่ถูกเผยแพร่บนเว็บไซต์นั้นได้รับการยืนยันความถูกต้องโดยใช้ใบรับรองของ CCleaner ส่งผลให้โปรแกรมแอนติไวรัสไม่แจ้งเตือนว่าเป็นไฟล์มัลแวร์

ตัวโค้ดที่ถูกเพิ่มเข้าไปในโปรแกรมเป็นมัลแวร์สายพันธุ์ Floxif มีความสามารถในการขโมยข้อมูลจากเครื่องคอมพิวเตอร์ที่ใช้งาน เช่น ชื่อเครื่อง รายการโปรแกรมที่ติดตั้ง รายชื่อโปรแกรมที่เรียกใช้งาน เป็นต้น

หลังจากที่มีการรายงานปัญหาที่เกิดขึ้น ทางผู้พัฒนาได้ออกอัปเดต CCleaner เวอร์ชัน 5.34.6207 และ CCleaner Cloud เวอร์ชัน 1.07.3214 เพื่อแก้ปัญหาแล้ว โดยหากเคยติดตั้งโปรแกรมเวอร์ชันที่ถูกฝังมัลแวร์มาก่อนหน้านี้ เมื่อติดตั้งเวอร์ชันล่าสุด ตัวมัลแวร์จะถูกลบออกจากเครื่องโดยอัตโนมัติ

ผู้ใช้โปรแกรม CCleaner สามารถดาวน์โหลดเวอร์ชันล่าสุดได้จาก <a href="https://www.piriform.com/ccleaner/download/standard">https://www.piriform.com/ccleaner/download/standard</a>

<strong>ที่มา:</strong> <a href="http://thcert.co/FB7HFO">Bleeping Computer l</a> <a href="http://thcert.co/htpseF">Cisco Talos </a>l <a href="http://thcert.co/fVFmJ1">Piriform</a> | ThaiCERT