<h4>Microsoft เตรียมปิด SMBv1 ใน Windows เวอร์ชันถัดไป, คอมพิวเตอร์กว่า 5.5 ล้านเครื่องเปิดพอร์ต SMB ให้เข้าถึงได้จากอินเทอร์เน็ต</h4>
<table border="0" width="0" cellspacing="0" cellpadding="0">
<tbody>
<tr>
<td>
<table>
<tbody>
<tr>
<td>เว็บไซต์ Bleeping Computer รายงานว่า บริษัท Microsoft เตรียมวางแผนให้ Windows เวอร์ชันถัดไป (Windows 10 Redstone 3 ที่จะปล่อยให้อัปเดตในช่วงปลายปี 2560) จะถูกปิดการทำงานของโพรโทคอล SMB เวอร์ชัน 1 มาเป็นค่าเริ่มต้น ด้วยเหตุผลด้านความมั่นคงปลอดภัย

SMB (Server Message Block) เป็นโพรโทคอลที่ใช้ในการติดต่อสื่อสารผ่านเครือข่าย นิยมใช้ในการแชร์ไฟล์ แชร์อุปกรณ์ หรือการเชื่อมต่อผ่านโดเมน โดยโพรโทคอล SMB เวอร์ชัน 1 นั้นถูกออกแบบและใช้งานมาตั้งแต่ช่วงปี 253x และถูกปรับปรุงพัฒนาเรื่อยมาจนล่าสุดเป็นเวอร์ชัน 3.1.1 อย่างไรก็ตาม ถึงแม้ SMB เวอร์ชัน 1 นั้นจะเป็นโพรโทคอลที่เก่ามากแล้ว แต่ก็ยังคงมีการใช้งานอยู่บ้างในระบบปฏิบัติการหรืออุปกรณ์เครือข่ายบางรุ่น

เมื่อช่วงเดือนพฤษภาคม 2560 มีการแพร่ระบาดของมัลแวร์เรียกค่าไถ่ WannaCry ที่โจมตีผ่านช่องโหว่ของโพรโทคอล SMB เวอร์ชัน 1 ซึ่งถึงแม้ทาง Microsoft จะออกแพตช์มาแก้ไขปัญหาดังกล่าวแล้ว แต่ก็ยังแนะนำให้ผู้ใช้ปิดการทำงานของ SMB เวอร์ชัน 1 หากไม่มีความจำเป็นต้องใช้งาน (ดูข้อมูลเพิ่มเติมได้ที่ <a href="https://blogs.technet.microsoft.com/filecab/2016/09/16/stop-using-smb1/">https://blogs.technet.microsoft.com/filecab/2016/09/16/stop-using-smb1/</a>)

นอกจากนี้ บริษัท Rapid7 รายงานผลการสำรวจอุปกรณ์ที่เชื่อมต่อกับอินเทอร์เน็ต พบว่าหลังเหตุการณ์แพร่ระบาดของมัลแวร์ WannaCry ยังพบคอมพิวเตอร์กว่า 5.5 ล้านเครื่องเปิดพอร์ต SMB ให้สามารถเข้าถึงได้จากอินเทอร์เน็ต โดยในจำนวนนี้มีประมาณ 800,000 เครื่องที่ยังใช้ SMB เวอร์ชันที่มีช่องโหว่ อาจถูกโจมตีจากมัลแวร์ WannaCry หรือมัลแวร์อื่นที่ใช้ช่องโหว่เดียวกันได้ ทาง Rapid7 แนะนำว่าผู้ดูแลระบบควรตรวจสอบการเชื่อมต่อเครือข่ายและควรปิดการเข้าถึงพอร์ต SMB จากเครือข่ายภายนอกเพื่อลดความเสี่ยง</td>
</tr>
</tbody>
</table>
</td>
</tr>
</tbody>
</table>
<strong>ที่มา: <a href="http://thcert.co/ABjAgr">Bleeping Computer </a>l <a href="http://thcert.co/SWFsCN">Threatpost </a>l  <a href="https://www.thaicert.or.th/newsbite/2017-06-22-01.html#2017-06-22-01">ThaiCERT </a></strong>