<h4><span class="headnews"><strong><span style="font-size: medium;">รายงานการรับมือมัลแวร์เรียกค่าไถ่ ต่อให้สำรองข้อมูลแล้วก็อาจยังไม่เพียงพอ</span></strong></span></h4>
บริษัท CrowdStrike เผยข้อมูลผลกระทบจากมัลแวร์เรียกค่าไถ่ที่เกิดขึ้นกับหน่วยงาน โดยได้ยกประเด็นสำคัญคือถึงแม้หลายหน่วยงานจะมีการสำรองข้อมูลไว้เพื่อลดความเสียหาย แต่ก็อาจยังไม่เพียงพอ เนื่องจากสาเหตุหลายประการ เช่น

- การสำรองข้อมูลไม่สมบูรณ์ สำรองข้อมูลไม่ครบ หรือไม่ได้สำรองข้อมูลอย่างสม่ำเสมอ นอกจากนี้บางหน่วยงานยังอนุญาตให้พนักงานเชื่อมต่อเข้ามาทำงานได้จากภายนอก หรือนำอุปกรณ์ส่วนตัวมาใช้ในที่ทำงานได้ ซึ่งข้อมูลที่อยู่ในอุปกรณ์เหล่านี้อาจไม่ครอบคลุมกระบวนการสำรองข้อมูล ทำให้หากติดมัลแวร์เรียกค่าไถ่ก็อาจเสียเวลาไปกับการกู้คืนข้อมูลในส่วนนี้

- การกู้คืนระบบหรือกู้คืนข้อมูลที่สำรองไว้ อาจใช้เวลาและมีค่าใช้จ่ายมากกว่าการจ่ายเงินค่าไถ่ โดยเฉพาะหากมีเครื่องคอมพิวเตอร์จำนวนมากติดมัลแวร์เรียกค่าไถ่ ความซับซ้อนในการกู้คืนระบบก็อาจจะมากตาม นั่นทำให้ในบางครั้งหน่วยงานอาจยอมจ่ายเงินค่าไถ่เพราะประเมินแล้วมีความเสียหายน้อยกว่า

- พนักงานติดมัลแวร์เรียกค่าไถ่ในเครื่องที่ใช้ทำงาน และยอมจ่ายเงินค่าไถ่ด้วยตนเองโดยไม่ได้แจ้งให้ทางหน่วยงานหรือหัวหน้างานรับรู้ อาจเนื่องจากอายที่จะแจ้งหรือกลัวว่าหากแจ้งแล้วจะมีปัญหาในภายหลัง เลยเลือกที่จะปิดเรื่องไว้และแก้ปัญหาด้วยตนเอง

- บางหน่วยงานมีการตั้งค่าให้เก็บไฟล์สำรองข้อมูลไว้ในเครือข่ายหรือบน cloud ซึ่งมัลแวร์เรียกค่าไถ่บางตัวสามารถที่จะตามไปทำลายข้อมูลในส่วนนี้ได้หากไม่มีการป้องกันที่ดีพอ

นอกจากข้อมูลเหล่านี้แล้ว ในรายงานยังมีข้อมูลอื่นๆ ที่น่าสนใจ เช่น พัฒนาการของมัลแวร์เรียกค่าไถ่ตั้งแต่อดีตถึงปัจจุบัน ประเมินมูลค่าความเสียหาย รวมถึงข้อแนะนำอื่นๆ สำหรับการรับมือ ซึ่งผู้ที่สนใจสามารถอ่านรายงานฉบับเต็มได้จากที่มา

<strong>ที่มา: <a href="http://thcert.co/XrgrPR">CrowdStrike</a> l <a href="https://www.thaicert.or.th/newsbite/2016-09-06-02.html#2016-09-06-02">ThaiCert</a></strong>