<h1><span class="headnews"><strong><span style="font-size: medium;">มัลแวร์ Mughthesec ใน Mac หลอกว่าเป็นตัวติดตั้ง Flash Player แอบแทรกโฆษณา แก้ไขหน้าเว็บ</span></strong></span></h1>
นักวิจัยด้านความมั่นคงปลอดภัยรายงานการค้นพบมัลแวร์ Mughthesec ใน macOS โดยเป็นประเภท Adware ที่มีจุดประสงค์เพื่อแสดงโฆษณาที่อาจสร้างความรำคาญให้กับผู้ใช้ ตัวมัลแวร์แพร่กระจายโดยแอบอ้างว่าเป็นไฟล์ติดตั้งโปรแกรม Adobe Flash Player และใช้ใบรับรองดิจิทัลของนักพัฒนาที่ได้รับการรับรองจาก Apple ทำให้สามารถผ่านระบบตรวจจับไฟล์ต้องสงสัย (Gatekeeper) ของ macOS ได้

หลังจากที่ตัวมัลแวร์ถูกติดตั้งลงในเครื่อง จะมีการดาวน์โหลดโปรแกรมอื่นๆ มาติดตั้งเพิ่มเติมทีหลังให้เองด้วย ตัวอย่างโปรแกรมที่ถูกติดตั้ง เช่น Advanced Mac Cleaner, Safe Finder และ Booking.com เป็นต้น นอกจากนี้ยังมีการติดตั้งส่วนเสริม (Add on) ของเบราว์เซอร์ Safari ชื่อ AnySearch เพื่อแก้ไขหน้าโฮมเพจ หรือแทรกโฆษณาในขณะที่ผู้ใช้เข้าเยี่ยมชมเว็บไซต์ด้วย

ปัจจุบันทาง Apple ได้เพิกถอนใบรับรองของนักพัฒนาที่ถูกใช้ในตัวมัลแวร์นี้แล้ว ส่งผลให้หากมีการเรียกใช้งานมัลแวร์ จะมีการแสดงข้อความแจ้งเตือนว่าอาจไม่ปลอดภัย นอกจากนี้โปรแกรมแอนติไวรัสหลายรายเริ่มอัปเดตฐานข้อมูลการตรวจจับมัลแวร์นี้แล้ว ผู้ใช้ที่สงสัยว่าอาจตกเป็นเหยื่อ เช่น เบราว์เซอร์มีการแสดงโฆษณาผิกปกติ หรือถูกติดตั้งโปรแกรมเอง อาจพิจารณาติดตั้งโปรแกรมสแกนมัลแวร์

<strong>ที่มา:</strong> <a href="http://thcert.co/pizBS7">Threatpost l </a> <a href="http://thcert.co/SayL7y">Objective-See l </a><a href="https://www.thaicert.or.th/newsbite/2017-08-10-01.html#2017-08-10-01">ThaiCERT</a>