<h1><span class="headnews"><strong><span style="font-size: medium;">เทคนิค Steganography เริ่มถูกนำมาใช้ในการก่ออาชญากรรมทางไซเบอร์เพิ่มมาก</span></strong></span></h1>
Kaspersky รายงาน พบการใช้เทคนิค Steganography ในการก่ออาชญากรรมทางไซเบอร์เพิ่มมากขึ้นในช่วงที่ผ่านมา โดยพบว่ามีแคมเปญจารกรรมทางไซเบอร์ (cyber espionage campaign) อย่างน้อย 3 เหตุการณ์ที่ใช้เทคนิคนี้ในการแพร่กระจายมัลแวร์เข้าไปในระบบและซ่อนอำพรางข้อมูลที่ขโมยออกมาได้

Steganography เป็นเทคนิคการซ่อนข้อมูลลับไว้ในอีกสิ่งหนึ่งที่ไม่ได้เป็นความลับ ตัวอย่างเช่น ซ่อนข้อความไว้ใน bit สุดท้ายของไฟล์รูปภาพ ซึ่งเมื่อผู้ไม่เกี่ยวข้องเปิดดูรูปภาพดังกล่าวก็อาจไม่สังเกตุเห็นความผิดปกติและปล่อยผ่านไป แต่ฝั่งผู้รับสารสามารถแกะข้อมูลออกมาโดยใช้วิธีนำเฉพาะ bit สุดท้ายของแต่ละบล็อคมาต่อกันเพื่อให้กลับเป็นข้อความเดิม

กลุ่มอาชญากรทางไซเบอร์สามารถใช้เทคนิคนี้ในการซ่อนข้อมูลที่ขโมยออกมาได้ไว้ในไฟล์รูปภาพหรือไฟล์วิดีโอ จากนั้นส่งออกไปผ่านช่องทางปกติ หรือเขียนมัลแวร์ที่ติดต่อกับเซิร์ฟเวอร์ที่ใช้ควบคุมและสั่งการโดยใช้วิธีอำพรางข้อมูลเพื่อหลีกเลี่ยงระบบตรวจจับมัลแวร์ได้

การจะวิเคราะห์ว่าไฟล์ต้องสงสัยมีการใช้เทคนิค Steganography เพื่อซ่อนอำพรางข้อมูลหรือไม่นั้นอาจต้องใช้กระบวนการทางคณิตศาสตร์และสถิติเข้ามาช่วย เช่น ตรวจสอบ histrogram เพื่อหารูปแบบการกระจายตัวของข้อมูลที่ผิดปกติ อย่างไรก็ตาม เนื่องจากต้องอาศัยวิธีการที่ค่อนข้างซับซ้อน เครื่องมือที่มีอยู่ในปัจจุบันก็อาจยังไม่สามารถตรวจจับกระบวนการเหล่านี้ได้ทั้งหมด ซึ่งก็เป็นอีกหนึ่งความท้าทายที่ต้องเตรียมพร้อมรับมือในอนาคต

<strong>ที่มา:</strong> <a href="http://thcert.co/mkNQJH">Dark Reading l </a> <a href="http://thcert.co/j2DZYf">Kaspersky </a>l <a href="https://www.thaicert.or.th/newsbite/2017-08-07-02.html#2017-08-07-02">ThaiCERT </a>