<h2>วิธีแก้ปัญหา Disk Usage 100% บน Windows 10</h2>
มีผู้ใช้ Windows 10 สอบถามเข้ามาทางไทยแวร์หลายคนทีเดียว ว่าเจอปัญหาเครื่องอืดเป็นอย่างมาก โดยอาการจะมาเป็นระยะ และเมื่อตรวจสอบที่แท็บ Performance ใน Task Manager จะพบว่าฮาร์ดดิสก์ถูกใช้งานอย่างหนัก (Disk Usage 100%) ทั้งๆ ที่ตัวเครื่องไม่ได้ทำอะไรอยู่เลยแม้แต่น้อย ซึ่งส่งผลให้เครื่องคอมพิวเตอร์ของเราทำงานได้ช้าลงเป็นอย่างมาก

ปัญหานี้แก้ไม่ยาก (ในกรณีที่ระบบปกติ ไม่ได้โดนมัลแวร์ หรือไวรัสเล่นงาน) มาดูดูวิธีแก้กัน

<hr />

<h2>วิธีแก้ Disk Usage 100%</h2>
ปัญหานี้ผมพบว่าสาเหตุส่วนใหญ่จะเป็นกับเครื่องที่ใช้ระบบเก็บความจำแบบฮาร์ดดิสก์ (ผู้ใช้งานหน่วยความจำแบบ SSD ยังไม่เห็นมีใครเป็นกันนะ) โดยบน Windows 10 จะมีระบบจัดเรียงไฟล์ในฮาร์ดดิสก์อัตโนมัติ ที่แอบทำงานโดยที่ไม่บอกเราก่อน วิธีแก้ก็ไม่ยาก ให้เราไปปิด Disk defrag อาการดังกล่าวก็จะหาย
<blockquote><strong>Disk defrag</strong> เป็นระบบจัดเรียงไฟล์ในฮาร์ดดิสก์ให้เป็นระเบียบ ช่วยให้เปิดไฟล์ต่างๆ ได้เร็วขึ้น อย่างไรก็ตาม เราคิดว่ามันไม่จำเป็นจัดเรียงบ่อยขนาดนั้น และสั่งให้มันทำ Defrag ด้วยตนเอง ยามที่ไม่ใช้คอมพิวเตอร์ดีกว่า

ทั้งนี้ คนที่ใช้หน่วยความจำแบบ SSD ไม่แนะนำให้ทำ Defrag นะ ไม่ค่อยได้ประโยชน์อะไร เปลืองรอบการเขียนไปเปล่าๆ</blockquote>
<h3>ขั้นตอนการปิด Disk defrag</h3>
<ol>
 	<li>ไปที่ This PC คลิกขวาที่ไดร์ฟ (C:) แล้วเลือก Properties</li>
 	<li>คลิกไปที่แท็บ Tools ตรงเมนูที่เขียนว่า Optimize and defragment drive คลิกไปที่ปุ่ม Optimize</li>
 	<li>ในหน้าต่าง Optimize Drives ให้เรา คลิกไปที่ปุ่ม Change settings</li>
 	<li>ติ๊กถูกตรงช่อง Run on a schedule (recommended) ออก แล้วคลิกปุ่ม OK (หรือจะตั้งให้เป็นเดือนละครั้งก็ได้ ถ้ายังต้องการให้ทำงานอยู่)</li>
 	<li>คลิกที่ปุ่ม Close เพื่อปิดหน้าต่าง Optimize Drive</li>
 	<li>คลิกที่ปุ่ม OK เพื่อปืดหน้าต่าง Properties เป็นอันเสร็จสิ้น</li>
</ol>
หากต้องการสั่ง Defrag ไดร์ฟด้วยตนเอง ในขั้นตอนที่ 3. ให้เลือกไดร์ฟที่ต้องการเรียงไฟล์จากด้านบน แล้วคลิกที่ปุ่ม Optimize

<img title="วิธีแก้ปัญหา Disk Usage 100% บน Windows 10" src="https://tips.thaiware.com/upload_misc/tips/2018_03/728/1012_1803021701399m_14.gif" alt="วิธีแก้ปัญหา Disk Usage 100% บน Windows 10" />

<strong>ที่มา : <a href="https://tips.thaiware.com/1012.html">THAIWARE</a></strong>