<h2><span class="headnews"><strong><span style="font-size: medium;">พบช่องโหว่ในซอฟต์แวร์ Disk Utility บน MacOS ส่งผลให้รหัสผ่านถูกเปิดเผยผ่านปุ่มแสดงคำใบ้ ผู้ใช้ควรรีบอัปเดตเพื่อแก้ไข</span></strong></span></h2>
Disk Utility เป็นหนึ่งในซอฟต์แวร์หลักบนระบบปฏิบัติการ macOS ที่ใช้บริหารจัดการดิสก์ (Disk Management Tool) ตัวอย่างการใช้งานทั่วไป ได้แก่ การฟอร์แมตดิสก์ให้อยู่ในรูปแบบระบบไฟล์ต่าง ๆ เช่น APFS (Apple File System) ซึ่งเป็นระบบไฟล์หลักสำหรับเครื่อง Mac รวมถึงการเข้ารหัสลับข้อมูลในรูปแบบ Disk Encryption

นักพัฒนาซอฟต์แวร์ Matheus Mariano ค้นพบข้อผิดพลาดที่มากับระบบปฏิบัติการ macOS High Sierra (เวอร์ชัน 10.13) ใน Disk Utility โดยหากใช้ซอฟต์แวร์ดังกล่าวสร้างหรือฟอร์แมตดิสก์ในรูปแบบระบบไฟล์ APFS และได้เข้ารหัสลับไว้ เมื่อเข้าหน้าจอที่ให้ใส่รหัสผ่านและกดปุ่มแสดงคำใบ้ (hint) รหัสผ่านที่ควรเป็นความลับจะถูกเปิดเผยและแสดงแทนคำใบ้ที่ตั้งไว้ (ตัวอย่างคลิปสาธิตข้อผิดพลาดที่พบ <a href="https://www.youtube.com/watch?v=by_nIjcHmEo">https://www.youtube.com/watch?v=by_nIjcHmEo</a>)

ทาง Apple ได้ออกอัปเดต (APPLE-SA-2017-10-05-1 Supplemental Update) เพื่อปิดช่องโหว่แล้ว ผู้ใช้งานที่ได้รับผลกระทบควรอัปเดตระบบปฏิบัติการเป็นเวอร์ชันล่าสุดเพื่อแก้ไข

<strong>ที่มา:</strong> <a href="http://thcert.co/XyE6Rt">Sophos</a> l <a href="https://www.thaicert.or.th/newsbite/2017-10-06-01.html#2017-10-06-01">ThaiCERT</a>