<table>
<tbody>
<tr>
<td>เมื่อวันที่ 18 กันยายน 2561 นักวิจัยด้านความมั่นคงปลอดภัยจากบริษัท Securify ได้รายงานช่องโหว่ร้ายแรงใน Western Digital My Cloud ซึ่งเป็นอุปกรณ์ NAS สำหรับใช้บริหารจัดการไฟล์ผ่านระบบเครือข่าย ช่องโหว่นี้เปิดโอกาสให้ผู้ไม่ได้รับอนุญาตสามารถเชื่อมต่อเข้ามาเป็นผู้ดูแลระบบของตัวอุปกรณ์ได้โดยไม่จำเป็นต้องใส่รหัสผ่าน ซึ่งทำให้ผู้ประสงค์ร้ายสามารถเข้าถึงไฟล์ที่อยู่ข้างในรวมถึงควบคุมและเปลี่ยนแปลงการทำงานของตัวอุปกรณ์ได้ ช่องโหว่นี้มีรหัส CVE-2018-17153 (<a href="https://nvd.nist.gov/vuln/detail/CVE-2018-17153">https://nvd.nist.gov/vuln/detail/CVE-2018-17153</a>)

ภายหลังจากที่นักวิจัยได้รายงานช่องโหว่พร้อมตัวอย่างโค้ดสำหรับใช้โจมตี ทาง Western Digital ได้ออกอัปเดตให้กับอุปกรณ์ My Cloud เพื่อแก้ไขปัญหา โดยเป็นเวอร์ชัน 2.30.196 อัปเดตนี้สามารถติดตั้งได้ผ่านระบบ OTA ของตัวอุปกรณ์ หรือสามารถดาวน์โหลดเฟิร์มแวร์มาติดตั้งด้วยตนเองได้จากเว็บไซต์ของ Western Digital ผู้ใช้งานอุปกรณ์ Western Digital My Cloud ควรตรวจสอบรุ่นที่ได้รับผลกระทบและวิธีการอัปเดตจากเว็บไซต์ของผู้ผลิต (<a href="https://support.wdc.com/knowledgebase/answer.aspx?ID=25952">https://support.wdc.com/knowledgebase/answer.aspx?ID=25952</a>)</td>
</tr>
</tbody>
</table>
<strong>ที่มา:</strong> <a href="http://thcert.co/mMi1Sj">Securify</a> | <a href="http://thcert.co/w5zSbo">ZDNet</a> | <a href="https://www.thaicert.or.th/newsbite/2018-10-01-02.html#2018-10-01-02">ThaiCERT</a>