<h1>ข้อแนะนำในการใช้บริการแก้ไขไฟล์แบบออนไลน์ ควรระวังความเป็นส่วนตัว ตระหนักเรื่องข้อมูลรั่วไหล</h1>
ปัจจุบันมีเว็บไซต์ที่เปิดให้บริการแก้ไขเอกสารแบบออนไลน์เพิ่มมากขึ้น ไม่ว่าจะเป็น ตกแต่งภาพ พิมพ์เอกสาร แปลงวิดีโอ หรือแม้กระทั่งแปลงไฟล์เอกสาร Microsoft Office เป็น PDF หรือแปลงไฟล์ PDF เป็นไฟล์รูปภาพ เป็นต้น หลายบริการสามารถใช้งานได้ฟรี แต่ก็มีข้อควรระวังหลายประการ โดยเฉพาะอย่างยิ่งในเรื่องของความเป็นส่วนตัวและข้อมูลรั่วไหล

การอัปโหลดไฟล์ขึ้นไปแก้ไขบนบริการออนไลน์ เปรียบเสมือนการนำไฟล์เหล่านั้นไปแก้ไขบนเครื่องคอมพิวเตอร์ของบุคคลอื่น โดยหลังจากที่แก้ไขเสร็จแล้วไม่ได้มีการลบไฟล์ออกจากเครื่อง ซึ่งก็เกิดคำถามขึ้นมาว่า จะเกิดอะไรขึ้นหากเจ้าของเครื่องนำไฟล์เหล่านั้นไปใช้งานต่อหรือแอบดูข้อมูลที่อยู่ในไฟล์เหล่านั้น

เมื่อปลายเดือนสิงหาคม 2560 มีรายงานว่าเว็บไซต์ให้บริการแปลงไฟล์เอกสารแบบออนไลน์หลายแห่งถูกเจาะระบบเนื่องจากตัวเซิร์ฟเวอร์ใช้ซอฟต์แวร์เวอร์ชันเก่าที่มีช่องโหว่ ผู้ประสงค์ร้ายสามารถเข้าถึงไฟล์ที่ถูกอัปโหลดขึ้นไปยังเว็บไซต์ รวมถึงมีโอกาสแก้ไขการทำงานของตัวระบบให้ฝังโค้ดอันตรายลงในไฟล์เอกสารที่ถูกดาวน์โหลดด้วย

หากต้องการใช้งานบริการแก้ไขเอกสารแบบออนไลน์ ควรตรวจสอบให้แน่ใจว่าผู้ให้บริการเหล่านั้นมีความน่าเชื่อถือเพียงพอ มีการประกาศนโยบายความเป็นส่วนตัวที่ชัดเจน หลีกเลี่ยงการใช้งานบริการที่ไม่เป็นที่รู้จักโดยทั่วไป โดยหากไม่มั่นใจไม่ควรใช้งานบริการดังกล่าว

<strong>ที่มา:</strong> <a href="https://nakedsecurity.sophos.com/2017/09/01/online-file-conversion-services-why-trust-them/">Naked Security l</a> <a href="http://www.zdnet.com/article/dozens-of-online-file-converter-sites-are-unsafe-to-use-warns-researche">ZDNet l</a><a href="https://www.thaicert.or.th/newsbite/2017-09-06-02.html#2017-09-06-02"> ThaiCERT</a>