<span class="headnews"><strong><span style="font-size: medium;">ระวังภัย มัลแวร์เรียกค่าไถ่ Spora ใช้เทคนิคเข้ารหัสลับแบบออฟไลน์ แพร่กระจายผ่านอีเมลสแปม</span></strong></span>

นักวิจัยจาก Bleeping Computer ได้แจ้งเตือนการแพร่ระบาดของมัลแวร์เรียกค่าไถ่ Spora ที่ใช้เทคนิคใหม่ในการเข้ารหัสลับข้อมูลและเรียกค่าไถ่จากเหยื่อ ตัวมัลแวร์แพร่กระจายผ่านอีเมลสแปม ผู้เสียหายส่วนใหญ่อยู่ในรัสเซีย

ก่อนหน้านี้การทำงานของมัลแวร์เรียกค่าไถ่ส่วนใหญ่ หลังจากที่ติดตั้งตัวเองลงในเครื่องของเหยื่อได้แล้ว จะมีการสร้างกุญแจสำหรับใช้ถอดรหัสลับข้อมูลแล้วส่งกุญแจดังกล่าวไปเก็บไว้ที่เซิร์ฟเวอร์ของผู้พัฒนามัลแวร์ผ่านอินเทอร์เน็ต ทำให้มัลแวร์เรียกค่าไถ่จำนวนหนึ่งไม่สามารถทำงานได้หากเครื่องที่ตกเป็นเหยื่อไม่ได้เชื่อมต่ออินเทอร์เน็ตเพราะไม่สามารถติดต่อเซิร์ฟเวอร์เพื่อส่งกุญแจออกไปได้

มัลแวร์เรียกค่าไถ่ Spora ใช้เทคนิคใหม่เพื่อให้สามารถทำงานได้แบบออฟไลน์ โดยวิธีการทำงาน มัลแวร์จะหลอกให้เหยื่อเปิดไฟล์ .zip ที่แนบมากับอีเมล โดยภายในจะมีไฟล์ .hta ซึ่งเมื่อดับเบิ้ลคลิกเปิดไฟล์ดังกล่าวจะเป็นการดาวน์โหลดและเรียกมัลแวร์ขึ้นมาทำงาน ตัวมัลแวร์จะใช้วิธีการสร้างกุญแจสำหรับถอดรหัสลับขึ้นมาเป็นไฟล์ .key ในเครื่องของเหยื่อ จากนั้นจะเข้ารหัสลับไฟล์ดังกล่าวโดยใช้กุญแจอีกดอกที่ถูกฝังมากับโค้ดของมัลแวร์ หลังจากเข้ารหัสลับข้อมูลเสร็จจะแจ้งให้ผู้ใช้ส่งไฟล์ .key ไปให้กับผู้พัฒนามัลแวร์ซึ่งเป็นคนเดียวที่มีกุญแจสำหรับถอดรหัสลับไฟล์ดังกล่าว

เพื่อเป็นการป้องกัน ผู้ใช้ควรระมัดระวังเมื่อเปิดไฟล์แนบที่มากับอีเมลที่น่าสงสัย และหมั่นสำรองข้อมูลอย่างสม่ำเสมอ หากต้องการข้อมูลเพิ่มเติมเกี่ยวมัลแวร์เรียกค่าไถ่สามารถศึกษาได้จากวิดีโอของไทยเซิร์ต (<a href="https://www.facebook.com/thaicert/videos/657180994430037/">https://www.facebook.com/thaicert/videos/657180994430037/</a>)

<strong>ที่มา:</strong> <a href="http://thcert.co/raUdu3">Bleeping Computer</a> l <a href="https://www.thaicert.or.th/newsbite/2017-01-12-01.html#2017-01-12-01">THAICert</a>