<h1>แจ้งเตือนมัลแวร์เรียกค่าไถ่ Crysis แพร่กระจายผ่านเครื่องที่เปิด Remote Desktop</h1>
บริษัทแอนติไวรัส Trend Micro แจ้งเตือนการแพร่ระบาดของมัลแวร์เรียกค่าไถ่ Crysis โจมตีเครื่องคอมพิวเตอร์ที่เปิดใช้งาน Remote Desktop ซึ่งเป็นฟีเจอร์สำหรับใช้เชื่อมต่อเข้ามาควบคุมเครื่องคอมพิวเตอร์ได้จากระยะไกล กลุ่มเป้าหมายของการโจมตีมีทั้งบริษัทขนาดใหญ่และหน่วยงานธุรกิจขนาดเล็ก

รูปแบบการโจมตี โดยหลักๆ แล้วจะเป็นการพยายามเดารหัสผ่านของเครื่องที่เปิดให้ล็อกอินผ่าน Remote Desktop ไว้ จากนั้นเมื่อล็อกอินได้ ผู้ประสงค์ร้ายจะลงมือติดตั้งมัลแวร์เรียกค่าไถ่โดยการสร้างโฟลเดอร์แชร์ไฟล์มัลแวร์จากเครื่องของผู้โจมตี หรือส่งไฟล์มัลแวร์ผ่านทางคลิปบอร์ด เป็นต้น

การโจมตีผ่าน Remote Desktop เคยเกิดขึ้นมาก่อนหน้านี้หลายปีแล้วและปัจจุบันยังคงมีการใช้เทคนิคนี้ในการโจมตีอยู่ ผู้ดูแลระบบหรือผู้ที่มีการเปิดใช้งาน Remote Desktop ควรตั้งค่าความมั่นคงปลอดภัย เช่น จำกัดจำนวนครั้งที่อนุญาตให้ล็อกอินผิดพลาด (เพื่อป้องกันการเดารหัสผ่าน) หรือปิดไม่ให้มีการสร้างโฟลเดอร์แชร์ไฟล์หรือโอนถ่ายไฟล์ผ่านคลิปบอร์ดกับเครื่องภายนอก เป็นต้น โดยสามารถศึกษาวิธีการเพิ่มเติมได้จากเว็บไซต์ Microsoft (<a href="https://technet.microsoft.com/en-us/library/cc753488(v=ws.11).aspx">https://technet.microsoft.com/en-us/library/cc753488(v=ws.11).aspx</a>)

<strong>ที่มา:</strong> <a href="http://thcert.co/I4nbyP">Trend Micro</a> l <a href="https://www.thaicert.or.th/newsbite/2017-02-20-01.html#2017-02-20-01">ThaiCERT</a>