<h4><span class="headnews"><strong><span style="font-size: medium;">Microsoft แจ้งเตือนมัลแวร์แพร่ระบาดผ่านไฟล์ ..WSF (มีเครื่องหมาย . สองตัว) </span></strong></span></h4>
Microsoft แจ้งเตือนการแพร่ระบาดของมัลแวร์ Nemucod ซึ่งเป็นมัลแวร์ประเภทโทรจันที่จะดาวน์โหลดมัลแวร์ตัวอื่นมาติดตั้งลงในเครื่องต่อ (โดยส่วนมากเป็นมัลแวร์เรียกค่าไถ่) มัลแวร์ Nemucod มีการแพร่กระจายมาก่อนหน้านี้ได้ระยะหนึ่งแล้ว แต่ในรอบล่าสุดมีการใช้เทคนิคใหม่เพื่อหลอกล่อให้เหยื่อติดตั้งมัลแวร์ลงในเครื่อง โดยส่งมาเป็นอีเมลที่แนบไฟล์ .ZIP โดยที่ภายในมีไฟล์นามสกุล .WSF

ไฟล์ .WSF (Windows Scripting File) เป็นไฟล์ประเภทสคริปต์ที่ถูกเขียนด้วยภาษา JavaScript หรือ VBScript ซึ่งหากดับเบิ้ลไฟล์ดังกล่าวจะเป็นการเรียกโปรแกรม Windows Scripting Host มาประมลผลคำสั่งในสคริปต์

วิธีการที่ผู้โจมตีหลอกให้เหยื่อติดตั้งมัลแวร์ลงในเครื่อง คือการส่งไฟล์ .ZIP ที่ภายในมีไฟล์ .WSF แต่มีเครื่องหมาย . เป็นตัวอักษรท้ายสุดของชื่อไฟล์ (เช่น ส่งมาเป็นไฟล์ชื่อ spreadsheet_1529..wsf) ซึ่งหากเหยื่อเปิดดูไฟล์ .ZIP ที่ถูกส่งมาแล้วพบว่าภายในมีไฟล์ลักษณะนี้ ก็อาจจะหลงเชื่อแล้วคิดว่าเป็นไฟล์ที่มีชื่อยาวจนเกินหน้าจอแสดงผล โปรแกรมจึงย่อชื่อไฟล์ส่วนที่ยาวเกินให้เป็นเครื่องหมาย .. โดยไม่รู้ว่านั่นคือไฟล์ .WSF

สำหรับวิธีการป้องกัน ผู้ใช้ควรระมัดระวังการเปิดไฟล์แนบที่มากับอีเมลที่น่าสงสัย ติดตั้งโปรแกรมแอนติไวรัสและอัปเดตฐานข้อมูลให้เป็นเวอร์ชันล่าสุดอย่างสม่ำเสมอ

<strong>ที่มา: <a href="https://www.thaicert.or.th/newsbite/2016-07-28-02.html#2016-07-28-02">ThaiCERT</a> l <a href="http://thcert.co/xnpCt9">The Register</a> l  <a href="http://thcert.co/czD4Ql">Microsoft</a> </strong>