<h1><span class="headnews"><strong><span style="font-size: medium;">Dark Web คืออะไร? อธิบายแบบเข้าใจง่าย</span></strong></span></h1>
หลายคนน่าจะเคยได้ยินคำว่า Dark Web ผ่านสื่อกันมาบ้าง ตัวอย่างเช่นข่าวการจับกุมเจ้าของเว็บไซต์ซื้อขายของผิดกฎหมาย ลักษณะการทำงานของ Dark Web สามารถอธิบายให้เข้าใจง่ายๆ ได้ดังนี้
<ul>
 	<li>Surface Web คือเว็บไซต์ที่เปิดให้เข้าถึงได้ด้วยวิธีปกติ (รู้จักกันในชื่อ World Wide Web) สามารถค้นหาเว็บไซต์เหล่านี้ได้ผ่าน Search engine</li>
 	<li>Deep Web เป็นเว็บไซต์ที่ไม่ปรากฎในฐานข้อมูล Search engine และไม่เปิดให้บุคคลภายนอกเข้าถึงได้ด้วยวิธีปกติ เช่น เว็บที่ใช้งานเฉพาะเครือข่ายภายในองค์กร</li>
 	<li>Dark Web เป็นเว็บไซต์ที่ตั้งใจซ่อนอำพรางการเข้าถึง ปกปิดข้อมูลผู้อยู่เบื้องหลัง โดยส่วนใหญ่มีจุดประสงค์เพื่อใช้ในเชิงผิดกฎหมาย</li>
</ul>
การเข้าถึง Dark Web จะต้องใช้ช่องทางพิเศษ เช่น เข้าผ่านเครือข่าย Tor หรือ I2P ซึ่งเป็นการเข้าถึงแบบไม่ระบุตัวตน (Anonymous) และตรวจสอบย้อนกลับเส้นทางได้ยาก เนื้อหาใน Dark Web โดยส่วนใหญ่มักเป็นเรื่องผิดกฎหมายหรืออาชญากรรม เช่น ซื้อขายยาเสพติด ขายอาวุธ ค้ามนุษย์ ซื้อขายมัลแวร์ หรือซื้อขายข้อมูลที่ถูกขโมยออกมา เป็นต้น

อย่างไรก็ตาม Dark Web บางส่วนไม่ได้เป็นเนื้อหาผิดกฎหมาย (หรืออาจเข้าข่ายผิดกฎหมายเฉพาะในบางประเทศ) เช่น การนำเสนอข่าวของผู้สื่อข่าวที่ทำงานอยู่ในประเทศที่ไม่อนุญาตให้เผยแพร่ข่าวสารบางอย่าง การรณรงค์ทางการเมือง การเปิดเผยข้อมูลอาชญากรรมโดยผู้เปิดเผยต้องการปกปิดตัวตน บริการแลกเปลี่ยนสกุลเงินดิจิทัล หรือการพูดคุยสนทนาในหัวข้อที่ไม่เปิดเผยต่อสาธารณะ เป็นต้น

อย่างไรก็ตาม การเข้าถึงเว็บไซต์ประเภทนี้อาจมีผลกระทบด้านกฎหมาย และมีความเสี่ยงที่จะตกเป็นเหยื่อจากมัลแวร์ ควรพิจารณาอย่างรอบคอบก่อนเข้าถึงเว็บไซต์เหล่านี้

<strong>ที่มา:</strong> <a href="http://thcert.co/gWagFt">Malwarebytes l</a> <a href="http://thcert.co/xkpvPo">TechAdvisor </a>l <a href="https://www.thaicert.or.th/newsbite/2017-07-26-03.html#2017-07-26-03"> ThaiCERT</a>