<h1>พบมัลแวร์แฮก Raspberry Pi แอบใช้ขุด Bitcoin</h1>
บริษัทแอนติไวรัส Dr.Web แจ้งเตือนมัลแวร์ Linux.MulDrop.14 โจมตีระบบปฏิบัติการ Raspbian ที่นิยมใช้ใน Raspberry Pi จุดประสงค์เพื่อใช้อุปกรณ์ดังกล่าวในการขุด Bitcoin

ตัวมัลแวร์โจมตีผ่านพอร์ต SSH โดยหากมีเครื่อง Raspberry Pi ที่เชื่อมต่ออินเทอร์เน็ตและไม่ได้เปลี่ยนรหัสผ่านเริ่มต้นที่มากับระบบปฏิบัติการ (Username: pi / Password: raspberry) มัลแวร์จะแฮกเข้าไปเปลี่ยนรหัสผ่านและควบคุมเครื่องดังกล่าว นอกจากติดตั้งโปรแกรมขุด Bitcoin แล้ว ยังมีการติดตั้งโปรแกรม ZMap เพื่อสแกนเครื่องอื่นๆ ในเครือข่ายเพื่อแฮกผ่านพอร์ต SSH ด้วย

ผู้ใช้ Raspberry Pi ที่ติดตั้งระบบปฏิบัติการ Raspbian ควรเปลี่ยนรหัสผ่านของผู้ใช้งาน ไม่ใช้รหัสผ่านที่เป็นค่าเริ่มต้น เพื่อป้องกันการถูกเจาะระบบ

<strong>ที่มา:</strong> <a href="http://thcert.co/g7uIrX">Bleeping Computer</a> l <a href="https://www.thaicert.or.th/newsbite/2017-06-09-02.html#2017-06-09-02">ThaiCERT</a>