<h4><span class="headnews"><strong><span style="font-size: medium;">พบมัลแวร์ Gugi ขโมยข้อมูลทางการเงิน ใช้วิธีพิเศษข้ามระบบป้องกันของ Android 6</span></strong></span></h4>
Kaspersky แจ้งเตือนมัลแวร์ใน Android เป็นโทรจันชื่อ Gugi มีความสามารถหลักๆ คือขโมยข้อมูลที่เกี่ยวข้องกับการเงิน ตัวมัลแวร์ใช้วิธีพิเศษเพื่อข้ามผ่านระบบป้องกันของ Android เวอร์ชัน 6

วิธีการแพร่กระจาย ผู้ประสงค์ร้ายจะส่ง SMS ที่มีลิงก์แนบมาด้วย จุดประสงค์เพื่อหลอกให้เหยื่อกดเข้าลิงก์ดังกล่าวเพื่อเปิดหน้าเว็บไซต์แล้วดาวน์โหลดไฟล์มัลแวร์มาติดตั้ง

พฤติกรรมการทำงาน มัลแวร์จะสร้างหน้าจอของตัวเองซ้อนทับหน้าจอของแอปพลิเคชันอื่นเพื่อหลอกขโมยข้อมูล เช่น สร้างหน้าจอซ้อนทับหน้าล็อกอินของเว็บไซต์หรือซ้อนทับหน้าจอกรอกข้อมูลบัตรเครดิตของ Google Play รวมถึงขโมยข้อมูลอื่นๆ เช่น SMS, รายชื่อผู้ติดต่อ รวมถึงเชื่อมต่อไปยังเซิร์ฟเวอร์ที่ใช้ควบคุมและสั่งการ (command &amp; control)

ตั้งแต่ Android เวอร์ชัน 6 (Marshmallow) เป็นต้นไป ทาง Google ได้ปรับปรุงระบบปฏิบัติการให้มีความปลอดภัยมากขึ้น โดยแอปพลิเคชันใดๆ ก็ตามที่จะแสดงส่วนประกอบของแอปพลิเคชันตนเองซ้อนทับบนหน้าจอของแอปพลิเคชันอื่น จะต้องได้รับอนุญาตจากผู้ใช้ผ่านตัวเลือก "drawing over other apps" ก่อนถึงจะทำได้ มัลแวร์ Gugi ใช้วิธีการหลอกให้เหยื่อหลงเชื่อว่าจำเป็นต้องได้รับสิทธิ์นี้ในการทำงาน ซึ่งหากเหยื่อหลงเชื่อ ตัวมัลแวร์จะแสดงผลเต็มหน้าจอ ส่งผลให้ไม่สามารถกดสลับไปใช้งานแอปพลิเคชันอื่นได้ หลังจากนั้นมัลแวร์จะส่งหน้าจอขออนุญาตสิทธิ์ device administrator เพื่อป้องกันไม่ให้ผู้ใช้สามารถลบมัลแวร์ออกจากเครื่องได้ด้วยวิธีปกติ หากผู้ใช้ไม่ยอมให้สิทธิ์ ตัวมัลแวร์จะพยายามเรียกหน้าจอนี้ขึ้นมาซ้ำๆ จนกว่าจะได้ โดยไม่ยอมให้สลับออกไปหน้าจออื่น

ระบบป้องกันอีกอย่างหนึ่งของ Android เวอร์ชัน 6 คือการแสดงหน้าจอขอสิทธิ์ (permission) สำหรับการทำงานที่อาจเป็นอันตราย เช่น รับส่ง SMS หรือเข้าถึงข้อมูลในเครื่อง เป็นต้น ซึ่งหน้าจอนี้จะแสดงขึ้นมาเมื่อผู้ใช้เปิดใช้งานแอปพลิเคชันที่ต้องการสิทธินั้นๆ โดยผู้ใช้สามารถเลือกที่จะอนุญาตหรือปฏิเสธการให้สิทธิ์ตามที่แอปพลิเคชันร้องขอได้ อย่างไรก็ตาม หากตัวมัลแวร์ Gugi พบว่าไม่ได้รับสิทธิ์ทั้งหมดตามที่ต้องการ จะขึ้นหน้าจอขอสิทธิ์มาเรื่อยๆ จนกว่าผู้ใช้จะยอมกดอนุญาต

หากตกเป็นเหยื่อมัลแวร์ Gugi วิธีการกำจัดมัลแวร์สามารถทำได้โดยการรีสตาร์ทเครื่องเข้า safe mode (เช่น กดปุ่ม power กับปุ่มลดเสียงพร้อมกัน แต่วิธีการเข้า safe mode อาจแตกต่างกันไปในแต่ละเครื่อง)

มัลแวร์ Gugi พบการระบาดครั้งแรกเมื่อเดือนธันวาคม 2558 ส่วนมัลแวร์ Gugi ตัวล่าสุดนี้เริ่มแพร่พระบาดเมื่อกลางเดือนสิงหาคม 2559 โดยส่วนมากแพร่ระบาดในรัสเซีย

สำหรับวิธีการป้องกัน ผู้ใช้ควรตระหนักถึงความอันตรายของการติดตั้งแอปพลิเคชันนอก Play Store และควรพิจารณาให้รอบคอบก่อนอนุญาตให้สิทธิ์แอปพลิเคชันใดๆ เพราะอาจเป็นอันตรายต่อระบบได้

<strong>ที่มา: <a href="http://thcert.co/dB2lPz">Kaspersky</a> l <a href="https://www.thaicert.or.th/newsbite/2016-09-07-01.html#2016-09-07-01">ThaiCert</a></strong>