<strong>พบอีเมลฟิชชิ่งโจมตีผู้ใช้ GoDaddy ตรวจสอบให้ดีก่อนคลิก</strong>

เว็บไซต์ DEFEND Magazine แจ้งเตือนอีเมลหลอกลวงเพื่อขโมยรหัสผ่านของลูกค้า GoDaddy ซึ่งเป็นผู้ให้บริการจดทะเบียนโดเมนเนมและเว็บโฮสติงที่มีผู้ใช้งานจำนวนมาก

อีเมลฉบับดังกล่าวมีการปลอมชื่อผู้ส่งเป็น GoDaddy และปลอมที่อยู่อีเมลผู้ส่งเป็น support@godaddy.com เพื่อหลอกให้เข้าใจว่าส่งมาจากผู้ให้บริการจริง เนื้อหาในอีเมลแจ้งว่าผู้ใช้ได้ใช้พื้นที่เก็บอีเมลเต็มจำนวนที่กำหนดแล้ว และจะไม่สามารถรับอีเมลเพิ่มได้อีก หากต้องการใช้งานต่อให้ล็อกอินเข้าระบบเพื่อขยายพื้นที่เพิ่มเป็น 20 GB ภายใน 24 ชั่วโมง ซึ่งทั้งหมดนี้สามารถทำได้โดยการคลิกลิงก์ที่แนบมากับอีเมล (ภาพตัวอย่างอีเมลหลอกลวง <a href="http://defendmagazine.org/wp-content/uploads/2016/08/godaddyscam1-440x420.jpg">http://defendmagazine.org/wp-content/uploads/2016/08/godaddyscam1-440x420.jpg</a>)

หากเหยื่อคลิกลิงก์ที่แนบมากับอีเมล จะถูกพาไปยังเว็บไซต์ปลอม (hxxp://mtparent.com/themes/www.html) เพื่อหลอกให้ใส่ข้อมูลบัญชีและรหัสผ่านของ GoDaddy

ตัวอย่างนี้เป็นกรณีศึกษาอีเมลฟิชชิ่งที่ปลอมชื่อผู้ส่งเพื่อหลอกลวงให้หลงเชื่อ แต่ลิงก์ในอีเมลไม่ได้พาไปยังเว็บไซต์จริงของบริการ พึงระวังว่าหากพบอีเมลที่ต้องการให้คลิกลิงก์เข้าเว็บไซต์เพื่อกรอกข้อมูลส่วนบุคคล ควรตรวจสอบความถูกต้องและความน่าเชื่อถือของอีเมลก่อนคลิก หากเป็นไปได้ควรหลีกเลี่ยงการคลิกลิงก์ที่แนบมากับอีเมล และพิมพ์ URL เพื่อเข้าเว็บไซต์ด้วยตนเอง

<strong>ที่มา: <a href="http://thcert.co/1hbGOX">DEFEND Magazine</a> l <a href="https://www.thaicert.or.th">ThaiCert</a></strong>