KeePass เป็นโปรแกรม open source ที่ช่วยในการจดบันทึกและบริหารจัดการรหัสผ่าน โดยอำนวยความสะดวกให้ผู้ใช้สามารถตั้งรหัสผ่านที่ไม่ซ้ำกันในแต่ละบริการได้ โปรแกรม KeePass มีทั้งเวอร์ชันคอมพิวเตอร์และอุปกรณ์พกพา เว็บไซต์ทางการของผู้พัฒนาโปรแกรมคือ www.keepass.info

ที่ผ่านมา มีรายงานว่าโปรแกรม open source ชื่อดังจำนวนมาก เช่น 7-zip, GIMP, หรือ Paint.net ถูกผู้ไม่หวังดีจดทะเบียนโดเมนสร้างเว็บไซต์ปลอมเพื่อใช้แพร่กระจายมัลแวร์ ซึ่งโปรแกรม KeePass เองก็ถูกผู้ไม่หวังดีจดทะเบียนโดเมน keepass.com ขึ้นมาเพื่อใช้เผยแพร่โปรแกรม KeePass เวอร์ชันที่ถูกดัดแปลงฝังโค้ดมัลแวร์ประเภท adware ที่มีความสามารถในการขโมยข้อมูลเข้าไปด้วย

ด้านล่างสุดของเว็บไซต์ keepass.com มีข้อความประกาศชัดเจนว่าเป็นเว็บไซต์แบบไม่เป็นทางการ (unofficial) ในหน้าเว็บไซต์มีลิงก์ให้ดาวน์โหลดโปรแกรม KeePass ทั้งเวอร์ชัน Windows, Mac และ Linux อย่างไรก็ตาม ลิงก์สำหรับดาวน์โหลดโปรแกรมในเวอร์ชัน Windows และ Mac นั้นไม่ได้พาไปยังเว็บไซต์ทางการ แต่กลับพาไปยังเว็บไซต์ cdndownloadpr.com ซึ่งเป็นเว็บไซต์ที่จะนำไฟล์โปรแกรมจากแหล่งภายนอกมาผนวกรวมกับตัวติดตั้งเพื่อฝังโค้ดมัลแวร์เพิ่มเติม โดยไฟล์ที่ดาวน์โหลดมาได้จะอยู่ในลักษณะชื่อ Keepass-[random_numbers].exe เช่น Keepass_2877757893.exe หากนำไฟล์ดังกล่าวไปตรวจสอบในเว็บไซต์แอนติไวรัส เช่น VirusTotal.com จะถูกแจ้งว่าเป็นมัลแวร์ประเภท adware

เมื่อติดตั้งโปรแกรมที่ดาวน์โหลดมาจากเว็บไซต์ดังกล่าว หน้าจอการติดตั้งจะแสดงข้อความเชิญชวนให้ติดตั้งซอฟต์แวร์อื่นเพิ่มเติมไปด้วย ซึ่งซอฟต์แวร์นี้จะทำหน้าที่แสดงโฆษณารบกวนการใช้งาน อีกทั้งยังมีความสามารถในการขโมยข้อมูลของเครื่อง เช่น สเปคเครื่อง ตำแหน่งที่อยู่ รูปแบบการเชื่อมต่อเครือข่าย ระดับสิทธิ์ของบัญชีผู้ใช้ ส่งออกไปให้กับผู้ไม่หวังดีด้วย

เพื่อป้องกันไม่ให้ตกเป็นเหยื่อ ผู้ใช้ควรตรวจสอบว่าเว็บไซต์ที่จะเข้าไปดาวน์โหลดโปรแกรมนั้นเป็นเว็บไซต์จริง หรือแหล่งดาวน์โหลดนั้นสามารถเชื่อถือได้ รวมถึงพิจารณาก่อนยอมรับการติดตั้งซอฟต์แวร์ที่อ้างว่าเป็นข้อเสนอพิเศษที่แถมมากับตัวโปรแกรม เช่น ส่วนเสริมของเบราว์เซอร์ เพื่อป้องกันไม่ให้ตกเป็นเหยื่อมัลแวร์

<strong>ที่มา</strong> : <a href="https://www.thaicert.or.th/newsbite/2019-05-13-01.html?fbclid=IwAR1kglb2rc4Ar0ieFE6Tr6O9mAVz1pbRvrmrknMZBNkE3E4fXGvF0hzY4sI">ThaiCERT</a>, <a href="https://www.facebook.com/ETDA.Thailand/photos/a.299244113422505/2672596026087290/?type=3&amp;theater">ETDA Thailand</a>