<table border="0" width="0" cellspacing="0" cellpadding="0">
<tbody>
<tr>
<td>
<table>
<tbody>
<tr>
<td>MQTT เป็นโพรโทคอลการสื่อสารที่นิยมใช้ในอุปกรณ์ประเภท Internet of Things (IoT) เนื่องจากใช้แบนด์วิธต่ำและใช้พลังงานน้อย นักวิจัยด้านความมั่นคงปลอดภัยจากบริษัท IOActive ได้นำเสนอในงาน DEF CON 24 ที่จัดขึ้นเมื่อปี 2559 โดยได้ชี้แจงช่องโหว่ด้านความมั่นคงปลอดภัยของอุปกรณ์ IoT ที่ใช้การสื่อสารผ่านโพรโทคอลดังกล่าว ซึ่งอาจถูกแฮกอุปกรณ์หรือถูกขโมยข้อมูลได้

หลักการทำงานของโพรโทคอล MQTT จะมี server กลางสำหรับใช้รับส่งข้อมูล เรียกว่า Broker โดยฝั่งที่เป็น client (เช่น อุปกรณ์ IoT) จะรับส่งข้อมูลกับ Broker ผ่าน channel ของตัวเอง อย่างไรก็ตาม ข้อมูลส่วนใหญ่ที่อยู่ใน channel ไม่มีการยืนยันตัวตนและไม่มีการเข้ารหัสลับข้อมูล ทำให้ผู้ประสงค์ร้ายที่สามารถเข้าถึง channel ดังกล่าว ก็สามารถดูข้อมูลทั้งหมด รวมถึงมีโอกาสแก้ไขเปลี่ยนแปลงข้อมูลใน client หรือใน server ได้

นักวิจัยได้นำเสนอในงาน DEF CON 24 พบว่าจากข้อมูลในเว็บไซต์ Shodan มี Broker ทั่วโลกที่เปิดพอร์ต MQTT แบบไม่ปลอดภัย (TCP 1883) อยู่มากถึง 59,000 เครื่อง ตัวอย่างข้อมูลที่สามารถเข้าไปดูและแก้ไขได้ เช่น สถานะการรับส่งสินค้า (มีชื่อที่อยู่ผู้รับ หมายเลขโทรศัพท์) บิลบอร์ดแสดงข้อความแจ้งเตือนสาธารณะ ท่อควบคุมการจ่ายน้ำมัน หรือแม้กระทั่งสถานะการทำงานของดาวเทียม

ในงาน Black Hat USA 2017 ที่จัดเมื่อเดือนกรกฎาคม 2560 นักวิจัยได้นำเสนอข้อมูลเพิ่มเติมว่าพบจำนวน Broker ที่เปิดพอร์ต MQTT มากถึง 87,000 เครื่อง มีอุปกรณ์สำคัญที่สามารถเข้าไปควบคุมได้ เช่น ประตูลูกกรงห้องขัง สัญญาณกันขโมย หรือแม้กระทั่งสับรางรถไฟ

นักวิจัยได้แนะนำว่า ผู้พัฒนาที่ใช้งานโพรโทคอล MQTT ควรตั้งค่าเซิร์ฟเวอร์ให้ปลอดภัย และใช้การเข้ารหัสลับข้อมูล เพื่อป้องกันปัญหาที่อาจจะเกิดขึ้นในอนาคต</td>
</tr>
</tbody>
</table>
</td>
</tr>
<tr>
<td><strong>ที่มา:</strong> <a href="http://thcert.co/MNBNAQ">ZDNet l </a> <a href="http://thcert.co/muL0er">DEF CON 24 l</a> <a href="http://thcert.co/uxYSSn">Black Hat USA 2017 </a>l  <a href="https://www.thaicert.or.th/newsbite/2017-08-01-02.html#2017-08-01-02">ThaiCERT</a></td>
</tr>
</tbody>
</table>