<h4>มัลแวร์อัจฉริยะ ซ่อนตัวในระบบคอมพิวเตอร์ของรัฐบาลรัสเซียได้นาน 5 ปี กว่าจะตรวจพบ</h4>
<a href="http://eau-eastern.asia/ict/wp-content/uploads/2016/08/16_08_2559_01.jpg"><img class="size-full wp-image-371 aligncenter" src="http://eau-eastern.asia/ict/wp-content/uploads/2016/08/16_08_2559_01.jpg" alt="16_08_2559_01" width="728" height="409" /></a>

ข่าวนี้ต้องบอกว่าสะเทือนโลกเลยทีเดียว <strong>เมื่อมีการตรวจพบมัลแวร์ร้ายที่ฝั่งตัวอยู่ในระบบคอมพิวเตอร์ของรัฐบาล รัสเซีย, อิหร่าน และ รวันดา มันสามารถหลบเลี่ยงการตรวจจับได้ยาวนานถึง 5 ปี</strong> โดยทางผู้ผลิตโปรแกรมแอนตี้ไวรัสชื่อดังอย่าง Kaspersky ได้ตั้งชื่อให้กับมัลแวร์ตัวนี้ว่า ProjectSauron ในส่วนของทาง Symantec ได้ตั้งชื่อให้มันว่า Remsec <strong>และพบว่ามัลแวร์ตัวนี้ได้ทำการหลบเร้นเข้ามาแฝงตัวในระบบคอมพิวเตอร์ของหน่วยงานรัฐบาลมาตั้งแต่ปี 2011 รวมถึงระบบคอมพิวเตอร์ของหน่วยงานทางการทหาร สถาบันวิจัยต่างๆ ธนาคาร และมีอยู่ในระบบคอมฯ ของบริษัทที่ทำธุรกิจทางด้านการสื่อสารด้วย</strong>

ความฉลาดของมัลแวร์ตัวนี้คือ มันใช้กลยุทธ์ที่หลากหลายในการซ่อนตัว มีการแฝงตัวในหน่วยความจำของระบบคอมพิวเตอร์ และความสำเร็จของมัลแวร์ ProjectSauron คือการไม่เคลื่อนไหวในรูปแบบเดิมๆ โดยในรายงานของ Kaspersky มีการระบุเอาไว้ว่า "ผู้สร้างมัลแวร์รู้เป็นอย่างดีว่านักวิจัยในสายงานการตรวจจับไวรัส มักจะมองหามัลแวร์ที่มีพฤติกรรมการโจมตีที่มีรูปแบบชัดเจนคงเดิม ซึ่งการพลิกแพลงรูปแบบการโจมตีจะทำให้ตรวจจับได้ยากขึ้น <strong>และในขณะนี้เราพบแล้วว่ามีกว่า 30 องค์กรที่ถูกโจมตีด้วยมัลแวร์ตัวนี้ และนี่อาจเป็นเพียงส่วนยอดของภูเขาน้ำเข็งเท่านั้น น่าจะมีอีกหลายๆ องค์กรที่ติดมัลแวร์ตัวนี้ แต่เรายังไม่ตรวจพบ"</strong>

การหลีกเลี่ยงรูปแบบการโจมตีเดิมๆ เป็นส่วนสำคัญในความสำเร็จของมัลแวร์ตัวนี้ และมันเป็นเรื่องที่น่าทึ่งมาก ตัวอย่างที่น่าสนใจคือ มีการตั้งชื่อตัวไฟล์ Executable ให้มีความแตกต่างกันไปในแต่ละเครื่องที่ติดมัลแวร์ และชื่อไฟล์นั้นก็มีความคล้ายคลึงกับไฟล์ระบบของคอมพิวเตอร์ ทำให้ดูเหมือนว่าเป็นไฟล์ที่ไม่น่าจะมีพิษภัยอะไร

และที่น่าทึ่งยิ่งกว่านั้นคือ มัลแวร์ตัวนี้มีระบบปลั๊กอินแบบพิเศษ ที่ออกแบบมาเพื่อดักจับข้อมูลบนระบบคอมพิวเตอร์ที่มีความแตกต่างกัน ซึ่งก็เป็นไปได้ว่ามีปลั๊กอินที่หลากหลายถึง 50 รูปแบบเลยทีเดียว <strong>อีกทั้งมัลแวร์ตัวนี้ยังมีรูปแบบการแทรกซึมเข้าไปในระบบคอมพิวเตอร์ได้หลากหลายช่องทาง เช่นถ้าระบบคอมพิวเตอร์นั้นเป็นเอกเทศ ไม่เชื่อมต่อกับระบบเครือข่ายวงกว้าง มันก็สามารถแฝงตัวเข้าไปโดยอาศัยแฟลชไดร์ฟเป็นสื่อ</strong>

แล้วมัลแวร์ร้ายตัวนี้ถูกสร้างขึ้นมาเพื่ออะไร? ทาง <strong>Kaspersky ได้อธิบายว่าหน้าที่ของมันคือ การขโมยไฟล์เอกสาร บันทึกลำดับการกดแป้นคีย์ (Keystroke) เพื่อขโมยรหัสผ่าน และขโมยคีย์การเข้ารหัสข้อมูลจากทั้งเครื่องคอมพิวเตอร์ที่ติดมัลแวร์ และจากแฟลชไดร์ฟที่มาเสียบเข้ากับเครื่องคอมฯ ที่ติดมัลแวร์ด้วย</strong> แต่จนถึงเวลานี้ก็ยังไม่มีใครรู้ว่ามัลแวร์ตัวนี้เป็นฝีมือของแฮกเกอร์หรือองค์กรลับรายใด
<strong>ที่มา : </strong><a href="http://www.digitaltrends.com/computing/projectsauron-malware-stayed-hidden-five-years/?utm_content=buffer70317&amp;utm_medium=socialm&amp;utm_source=facebook.com&amp;utm_campaign=DT-FB" target="_blank" rel="nofollow">www.digitaltrends.com</a> l <a href="http://www.thaiware.com">thaiware</a>