<h4><span class="headnews"><strong><span style="font-size: medium;">ระวังภัย พบมัลแวร์แอบใช้คอมพิวเตอร์ขุดเงินดิจิทัล แพร่กระจายผ่าน NAS ของ Seagate</span></strong></span></h4>
บริษัท Sophos รายงานการแพร่ระบาดของมัลแวร์สายพันธุ์ Mal/Miner-C เวอร์ชันใหม่ ที่แอบใช้เครื่องคอมพิวเตอร์ขุดเงินดิจิทัล (cryptocurrency) โดยพบว่ามีการใช้อุปกรณ์เก็บข้อมูลประเภท NAS เป็นฐานในการแพร่กระจาย

ในรายงานแจ้งว่า พบมัลแวร์แพร่ระบาดในอุปกรณ์ NAS ของ Seagate รุ่น Seagate Central ซึ่งอุปกรณ์รุ่นนี้มีฟีเจอร์ให้ผู้ใช้สามารถดาวน์โหลดและอัปโหลดไฟล์เข้ามาเก็บในโฟลเดอร์สาธารณะที่เปิดแชร์ผ่านอินเทอร์เน็ตได้ (ฟีเจอร์นี้ถูกเปิดใช้งานเป็นค่าเริ่มต้นและไม่สามารถปิดได้) ซึ่งมัลแวร์ก็ได้ใช้ฟีเจอร์นี้ในการแพร่กระจาย โดยตัวมัลแวร์จะเป็นไฟล์ชื่อ Photo.scr อยู่ในโฟลเดอร์ที่เปิดให้แชร์แบบสาธารณะ เนื่องจากไฟล์มัลแวร์มีการเปลี่ยนไอคอนให้เป็นรูปโฟลเดอร์ เพราะฉะนั้นหากมีผู้ใช้หลงเชื่อเผลอดับเบิลคลิกไฟล์ดังกล่าวก็จะติดมัลแวร์

หลังจากที่ติดในเครื่องคอมพิวเตอร์ ตัวมัลแวร์จะแอบขุดเงินดิจิทัลสกุลเงิน Monero (ลักษณะคล้าย Bitcoint แต่ขุดง่ายกว่า) โดยทาง Sophos คาดว่ามัลแวร์นี้น่าจะสร้างรายได้ให้กับผู้พัฒนามัลแวร์เป็นเงินจำนวนประมาณ 17,000 บาทต่อวัน

ทาง Sophos ได้สำรวจอุปกรณ์ NAS รุ่น Seagate Central ที่มีการเชื่อมต่ออินเทอร์เน็ตและเปิดให้บุคคลทั่วไปสามารถอัปโหลดไฟล์เข้าไปยังอุปกรณ์ดังกล่าวได้ จากจำนวนประมาณ 7,000 เครื่อง มีประมาณ 70% เครื่องที่ติดมัลแวร์นี้ ทาง Sophos แนะนำให้ผู้ที่ใช้งานอุปกรณ์ NAS รุ่นนี้ตรวจสอบว่าติดมัลแวร์หรือไม่โดยอาจใช้โปรแกรมสแกนไวรัส และควรจำกัดสิทธิการเข้าถึงอุปกรณ์จากอินเทอร์เน็ตเพื่อป้องกันการติดมัลแวร์

<strong>ที่มา: <a href="http://thcert.co/VZZxxq">Sophos</a> l <a href="https://www.thaicert.or.th/newsbite/2016-09-13-02.html#2016-09-13-02">ThaiCert</a></strong>