<h3>ระวัง แค่ดูหนังแล้วเปิดซับไตเติ้ลก็อาจถูกแฮกคอมได้</h3>
นักวิจัยด้านความมั่นคงปลอดภัยจากบริษัท Check Point รายงานช่องโหว่ในซอฟต์แวร์รับชมวิดีโอที่ได้รับความนิยมอย่าง VLC, Kodi (ชื่อเดิม XBMC), PopcornTime โดยเป็นข้อผิดพลาดในการประมวลผลไฟล์ซับไตเติ้ล ส่งผลให้ผู้ประสงค์ร้ายสามารถใส่โค้ดอันตรายเข้ามาในไฟล์ซับไตเติ้ลเพื่อแฮกเครื่องที่เปิดชมภาพยนตร์ได้

ช่องทางการโจมตี สามารถทำได้ทั้งหลอกให้เหยื่อดาวน์โหลดไฟล์ซับไตเติ้ลไปเปิดชม หลอกให้เข้าเว็บไซต์ที่เล่นวิดีโอ รวมถึงแทรกสคริปต์ในเว็บไซต์ที่เผยแพร่ซับไตเติ้ลแบบออนไลน์ ซึ่งหากผู้ใช้ตั้งค่าให้โปรแกรมดาวน์โหลดซับไตเติ้ลแบบอัตโนมัติก็อาจถูกโจมตีได้ทันที ตัวอย่างวิธีการโจมตีสามารถดูได้จากวิดีโอ <a href="https://www.youtube.com/watch?v=vYT_EGty_6A">https://www.youtube.com/watch?v=vYT_EGty_6A</a>

นักวิจัยยังไม่เปิดเผยรายละเอียดทางเทคนิคของช่องโหว่ที่พบ เนื่องจากทางผู้พัฒนาซอฟต์แวร์บางรายยังไม่ออกอัปเดตแพตช์อย่างเป็นทางการ โดยปัจจุบัน (ณ ขณะที่เขียนข่าว) มีเพียงแค่ VLC เวอร์ชัน 2.2.5.1 เท่านั้นที่มีอัปเดตแก้ไขปัญหานี้ ผู้ที่ใช้งาน VLC (มีประมาณ 2 พันล้านคนทั่วโลก) ควรอัปเดตให้เป็นเวอร์ชันล่าสุดโดยด่วน ซึ่งสามารถดาวน์โหลดอัปเดตได้จาก <a href="https://www.videolan.org/vlc/stats/downloads.html">https://www.videolan.org/vlc/stats/downloads.html</a>

<strong>ที่มา:</strong> <a href="http://thcert.co/bHDWaI">Threatpost</a> l <a href="http://thcert.co/xR28kK">Check Point</a> l <a href="http://eau-eastern.asia/ict/wp-admin/post-new.php">ThaiCERT</a>