<h2>รู้จักกับซีพียู Intel Core เลือกรุ่นไหนดี?</h2>
ซีพียูนั้นก็เปรียบเสมือนกับมันสมองของเครื่องคอมพิวเตอร์ ซึ่งคายที่คนนิยมเลือกใช้กันก็มี Intel กับ AMD ซึ่งในบทความนี้เราจะมาพูดถึงการเลือกซีพียูจากค่าย Intel ว่า Core i3, Core i5, Core i7 และ Core i9 แต่ละรุ่นมันแตกต่างกันอย่างไร เหมาะกับการใช้งานแบบไหน

ถ้าจะพูดให้มันง่าย คือ มันเรียงไปตามลำดับประสิทธิภาพ 3 คือ รุ่นต่ำสุด และ 9 คือ รุ่นสูงสุด หากเงินไม่ใช่ปัญหาอะไร ก็ซื้อ Core i9 มาใช้ได้เลย ไม่ต้องคิดเยอะให้ปวดสมอง แต่ถ้าคุณรู้สึกว่ามันเป็นการสิ้นเปลืองโดยใช่เหตุ งานที่ใช้ไม่ได้ต้องการซีพียูที่ทรงพลังขนาดนั้นก็เชิญอ่านต่อได้ ทั้งนี้ในบทความนี้เราจะไม่พูดถึงซีพียูตระกูล Pentium หรือ Core M ที่นิยมใช้ในเครื่องโน๊ตบุ๊คนะครับ

<hr />

<h3>สำหรับคนขี้เกียจอ่านยาว อ่านแค่นี้ก็ได้</h3>
<ul>
 	<li>Core i3 ราคาประหยัด ใช้งานทั่วไปได้ดี ส่งอีเมล์ เล่นเว็บ เล่นเกมส์เบาๆ ได้แต่กราฟฟิกหากปรับสุดอาจจะทำเฟรมเรทตก</li>
 	<li>Core i5 เป็นซีพียูระดับกลางที่เหมาะกับการใช้งานทั่วไป และเล่นเกมส์ ทำเกือบทุกอย่างได้ดีกว่า Core i3</li>
 	<li>Core i7 สำหรับคนที่มีการใช้งานโปรแกรมหนักๆ อย่างการรีทัชรูป ตัดต่อวีดีโอ หรือเล่นเกมส์คุณภาพสูงแบบปรับคุณภาพสูงสุด</li>
 	<li>Core i9 เปิดตัวครั้งแรกในปี 2017 เป็นซีพียูระดับสูงที่มีจำนวนคอร์เยอะมาก ประสิทธิภาพสูงมาก แต่ก็แลกมาด้วยอัตราการกินไฟที่สูงมากด้วยเช่นกัน (ราคาด้วย) ถ้าเป็นเมเมอร์ตัวจริง ที่เล่นเกมส์ไปเปิดสตรีมไปด้วย หรือตัดต่อไฟล์วีดีโอเป็นประจำ  ถ้าต้องการ "ความสุด" ก็ต้องตัวนี้แหละ</li>
</ul>
ทั้งนี้ หากอยากรู้รายละเอียดมากกว่านี้ เชิญอ่านต่อได้
<h3>เลขที่ตามหลังไม่ได้หมายถึงจำนวนคอร์!</h3>
ว่ากันด้วยชื่อรุ่นก่อน การที่มันชื่อว่า Core i3, Core i7 ไม่ได้หมายความว่ามันมี 3 คอร์ หรือ 7 คอร์นะครับ มันเป็นเลขแบ่งระดับของซีพียูต่างหาก Core i3 เป็นระดับเริ่มต้น Core i5 เป็นระดับกลางๆ Core i7 เป็นระดับสูง ส่วน Core i9 คือ ระดับพรีเมี่ยมสุด

ส่วนในรหัสรุ่นที่เป็นเลข 4 หลัก ตามหลังมาจะเป็นการบอกว่าเป็นซีพียูเจนเนอเรชั่นไหน อย่างในภาพ 6700 เลข 6 หมายถึงมันเป็นซีพียูเจนฯ 6 ซึ่งรุ่นล่าสุดในขณะนี้คือ<a href="https://news.thaiware.com/14752.html" target="_blank" rel="noopener">เจนฯ 9</a> ส่วนเลขอีก 3 ตัวที่ตามมาคือค่า SKU

<img title="เลือกอะไรดีระหว่าง Intel Core i3 vs i5 vs i7 vs i9 ซีพียูแบบไหนที่เหมาะกับคุณมากที่สุด" src="https://tips.thaiware.com/upload_misc/tips/2018_10/728/1082_1810121502256M_14.png" alt="เลือกอะไรดีระหว่าง Intel Core i3 vs i5 vs i7 vs i9 ซีพียูแบบไหนที่เหมาะกับคุณมากที่สุด" />

แต่หลังตัวเลขก็ยังจะมีอักษรย่ออีก โดยอักษรย่อนั้นมีความหมายดังนี้
<ul>
 	<li>U: Ultra Low Power. รุ่นประหยัดพลังงาน เรามักจะเห็นมันในโน๊ตบุ๊คบ่อยๆ</li>
 	<li>Y: Low Power. สมัยนี้น่าจะไม่ค่อยได้เห็นกันแล้ว เรามักเจอมันในโน๊ตบุ๊ครุ่นเก่าๆ</li>
 	<li>T: คือ ซีพียูที่ปรับแต่งให้เหมาะสมกับเครื่องคอมพิวเตอร์แบบตั้งโต๊ะ</li>
 	<li>Q: Quad-Core เป็นการบ่งบอกว่าเป็นซีพียูแบบ 4 คอร์แท้ๆ</li>
 	<li>H: High-Performance Graphics. ถ้าเห็นอักษรตัวนี้ตามหลังล่ะก็แปลว่ามันมีการ์ดจอในตัวที่ประสิทธิภาพสูง</li>
 	<li>G: หมายถึงว่ามันมีการ์ดจอแยกในตัวมาพร้อมกับซีพียู</li>
 	<li>K: Unlocked. บ่งบอกว่ามันได้รับการปลดล็อคพร้อมให้คุณนำไปทำการ Overclock ได้</li>
</ul>
<img title="เลือกอะไรดีระหว่าง Intel Core i3 vs i5 vs i7 vs i9 ซีพียูแบบไหนที่เหมาะกับคุณมากที่สุด" src="https://tips.thaiware.com/upload_misc/tips/2018_10/728/1082_18101215030232_14.jpg" alt="เลือกอะไรดีระหว่าง Intel Core i3 vs i5 vs i7 vs i9 ซีพียูแบบไหนที่เหมาะกับคุณมากที่สุด" />
<h3>Hyper-Threading หรือ HT คืออะไร?</h3>
หนึ่งในจุดขายของซีพียูจาก Intel คือเทคโนโลยี Hyper-Threading ความสามารถของมัน คือ การทำให้ตัวประมวลผล 1 คอร์ จำลองตัวเองให้ทำงานเหมือน 2 คอร์ได้ ซึ่งจะช่วยให้การประมวลผลงานต่างๆ ทำได้เร็วขึ้น

อย่างไรก็ตาม มีเรื่องที่ต้องจำไว้ด้วยนิดนึง คือ Core แท้ๆ นั้นทำงานได้เร็วกว่า Core ที่จำลอง ขึ้นมา เช่น ซีพียู 4 คอร์แท้ๆ นั้นจะทำงานได้เร็วกกว่าซีพียู 2 คอร์ ที่รองรับ Hyper-Threading

ทั้งนี้ไม่ใช่ Core i ทุกรุ่นจะมี Hyper-Threading นะครับ อย่างเช่นในซีพียูเจนฯ 9 นั้นมีแค่ Core i9 ที่รองรับ HT ส่วนในเจนฯ ก่อนๆ ปกติแล้ว HT จะมีใน Core i3 และ Core i7

<img title="เลือกอะไรดีระหว่าง Intel Core i3 vs i5 vs i7 vs i9 ซีพียูแบบไหนที่เหมาะกับคุณมากที่สุด" src="https://tips.thaiware.com/upload_misc/tips/2018_10/728/1082_181012151602P0_14.jpg" alt="เลือกอะไรดีระหว่าง Intel Core i3 vs i5 vs i7 vs i9 ซีพียูแบบไหนที่เหมาะกับคุณมากที่สุด" />
<h3>แล้ว Turbo Boost ล่ะ คืออะไร?</h3>
เบื้องหลังการทำงานของเทคโนโลยีนี้ค่อนข้างซับซ้อนซึ่งเราไม่จำเป็นต้องรู้ก็ได้ รู้แค่ว่ามันเร็วได้เท่าไหร่ก็พอ เวลาเราดูซีพียูเราจะเห็นว่ามีค่าความเร็วอยู่ 2 ค่า คือ Processor Base Frequency (ความเร็วพื้นฐาน) และ Max Turbo Frequency (ความเร็วสูงสุด) ซึ่งค่า Processor Base Frequency จะต่ำกว่าค่า Max Turbo Frequency อยู่เสมอ

ในการใช้งานปกติ ซีพียูมักจะวิ่งอยู่ที่ความเร็วของ Processor Base Frequency แต่หากเรามีการใช้งานที่ต้องการความเร็วสูง มันสามารถปิดการทำงานในบางส่วนของคอร์อื่นๆ เพื่อเร่งความเร็วให้คอร์หลักที่ใช้ทำงานได้เพื่อให้ได้ความเร็วที่เป็น Max Turbo Frequency นั่นเอง

<a class="image-zoomable" href="https://tips.thaiware.com/upload_misc/tips/2018_10/images/1082_18101215403241_14.png" target="_blank" rel="noopener" data-size="978x319"><img title="เลือกอะไรดีระหว่าง Intel Core i3 vs i5 vs i7 vs i9 ซีพียูแบบไหนที่เหมาะกับคุณมากที่สุด" src="https://tips.thaiware.com/upload_misc/tips/2018_10/728/1082_18101215403241_14.png" alt="เลือกอะไรดีระหว่าง Intel Core i3 vs i5 vs i7 vs i9 ซีพียูแบบไหนที่เหมาะกับคุณมากที่สุด" /></a>
<h3>Cache ในซีพียูก็สำคัญนะ</h3>
นอกเหนือไปจาก Hyper-Threading และ Turbo Boost แล้ว อีกหนึ่งสิ่งที่ทำให้ Core i แต่ละรุ่นมีความแตกต่างกันก็คือ ขนาดของ Cache ซึ่งเป็นเสมือนพื้นที่แรมส่วนตัวของซีพียู แน่นอนว่า Cache ยิ่งเยอะยิ่งดี โดย Core i9 มี Cache ถึง 16MB ในขณะที่ Core i3 สูงสุดที่ 8MB

<hr />

อ่านมาถึงตรงนี้ ก็หวังว่าจะเลือกกันได้แล้วนะ ว่าจะเลือก CPU ตัวไหนดี ทั้งนี้หากคุณไม่ใช่สาวก Intel ก็ลองดูซีพียูจากค่าย AMD แทนได้ ประสิทธิภาพสูงไม่แพ้กัน แถมราคามักถูกกว่าด้วยล่ะ

<strong>ที่มา : </strong><a href="https://www.makeuseof.com/tag/intel-core-i3-vs-i5-vs-i7-one-really-need/" target="_blank" rel="nofollow noopener">www.makeuseof.com</a> | <a href="http://developers-club.com/posts/251163/" target="_blank" rel="nofollow noopener">developers-club.com</a>  |  <a href="https://tips.thaiware.com/1082.html">www.thaiware.com</a>