<h1>พบมัลแวร์ Trochilus และ MoonWind โจมตีหน่วยงานในไทย ควบคุมเครื่อง ขโมยข้อมูล</h1>
Palo Alto Networks รายงานการวิเคราะห์มัลแวร์ Trochilus และ MoonWind ซึ่งเป็นมัลแวร์ประเภท RAT (Remote Access Trojan) ที่เปิดช่องทางให้ผู้ประสงค์ร้ายสามารถเชื่อมต่อเข้ามาควบคุมเครื่องคอมพิวเตอร์เพื่อสอดแนมพฤติกรรมหรือขโมยข้อมูลได้จากระยะไกล การโจมตีจากมัลแวร์ทั้งสองสายพันธุ์นี้เกิดขึ้นในช่วงเดือนกันยายนถึงพฤศจิกายน 2559 เป้าหมายการโจมตีเป็นหน่วยงานด้านสาธารณูปโภคในประเทศไทย

ในการโจมตี ช่วงแรกผู้ประสงค์ร้ายได้เจาะระบบเว็บไซต์ของกลุ่มบริษัทด้านไอทีในประเทศไทยจำนวนสองแห่งเพื่อใช้แพร่กระจายมัลแวร์ ต่อมาได้เจาะระบบเว็บไซต์ให้บริการนักศึกษาของมหาวิทยาลัยแห่งหนึ่งในประเทศไทยเพื่อใช้แพร่กระจายมัลแวร์ในอีกเวอร์ชัน

มัลแวร์ Trochilus เคยถูกค้นพบมาแล้วก่อนหน้านี้เมื่อปี 2556 โดยบริษัท Arbor Networks ได้รายงานการโจมตีหน่วยงานหลายแห่งในประเทศแถบเอเชียตะวันออกเฉียงใต้ ส่วนมัลแวร์ MoonWind เป็นสายพันธุ์ใหม่ที่พึ่งถูกค้นพบ โดยจากการวิเคราะห์พบว่ามีหลายส่วนใกล้เคียงกับมัลแวร์ BlackMoon ซึ่งเป็นมัลแวร์ขโมยข้อมูลบัญชีธนาคารออนไลน์ที่เคยถูกใช้ในการโจมตีผู้ใช้ในประเทศเกาหลีใต้มาแล้วก่อนหน้านี้

รายละเอียดพฤติกรรมการทำงานของมัลแวร์ทั้งสองสายพันธุ์ รวมถึงข้อมูล Indicators of Compromise ที่ใช้สำหรับตรวจจับมัลแวร์ สามารถดูเพิ่มเติมได้จากที่มา

<strong>ที่มา: <a href="http://thcert.co/toIjFz">Palo Alto Networks</a> l <a href="https://www.thaicert.or.th/newsbite/2017-03-31-02.html#2017-03-31-02">ThaiCERT</a></strong>