<h2><span class="headnews"><strong><span style="font-size: medium;">อัปเดตด่วน พบช่องโหว่ใน Samba เวอร์ชัน 3.5 หรือใหม่กว่า ถูกแฮกเครื่องได้ผ่าน SMB</span></strong></span></h2>
Samba เป็นซอฟต์แวร์ที่ทำให้เครื่องที่ใช้งาน Unix/Linux สามารถเชื่อมต่อเครือข่ายและทำงานร่วมกับเครื่องที่ใช้งาน Windows ได้ ตัวอย่างความสามารถที่รองรับ เช่น SMB/CIFS (แชร์ไฟล์/เครื่องพิมพ์ ผ่านเครือข่าย), Active Directory เป็นต้น ระบบปฏิบัติการ Linux ส่วนใหญ่จะไม่ได้มี Samba ติดตั้งมาให้แต่แรก ผู้ดูแลระบบต้องสั่งติดตั้งเพิ่มเติมเองทีหลัง

เมื่อวันที่ 24 พฤษภาคม 2560 ผู้พัฒนา Samba ได้แจ้งเตือนช่องโหว่ร้ายแรงใน Samba ตั้งแต่เวอร์ชัน 3.5.0 เป็นต้นไป ที่เปิดช่องทางให้ผู้ประสงค์ร้ายสามารถแฮกเข้ามาควบคุมเครื่องได้ โดยการอัปโหลดไฟล์เข้ามาแล้วสั่งให้เครื่องประมวลผลไฟล์นั้น ช่องโหว่นี้เป็นประเภท Remote code execution มีรหัส CVE-2017-7494

อย่างไรก็ตาม เงื่อนไขที่จะสามารถแฮกเครื่องได้นั้นต้องเป็นเครื่องที่อนุญาตให้มีการแชร์ไฟล์หรือเครื่องพิมพ์ และเปิดพอร์ต 445 ให้สามารถเข้าถึงได้จากอินเทอร์เน็ต โดยมีการตั้งค่าให้ไฟล์ที่แชร์มีสิทธิ์ในการเขียนข้อมูลและไฟล์นั้นถูกเก็บในพาธที่สามารถคาดเดาได้ง่าย

จากข้อมูลในเว็บไซต์ Shodan พบว่าปัจจุบันมีเครื่องที่ใช้งาน Samba และเปิดพอร์ต 445 ให้สามารถเข้าถึงได้จากอินเทอร์เน็ตประมาณเกือบ 100,000 เครื่อง นักวิจัยด้านความมั่นคงปลอดภัยคาดว่าน่าจะเริ่มมีการโจมตีผ่านช่องโหว่นี้ในอีกไม่นาน ผู้ดูแลระบบที่มีการใช้งาน Samba ควรตรวจสอบและอัปเดตแพตช์ทันทีที่สามารถทำได้

<strong>ที่มา:</strong> <a href="http://thcert.co/xE7OdX">Ars Technica</a> l <a href="http://thcert.co/M5svgR">Samba</a> l <a href="https://www.thaicert.or.th/newsbite/2017-05-25-01.html#2017-05-25-01">ThaiCERT</a>