<h3>พบช่องโหว่ในเราเตอร์ Linksys หลายรุ่น อาจถูกแฮกฝังมัลแวร์ได้</h3>
บริษัท IOActive รายงานช่องโหว่ความมั่นคงปลอดภัยในเราเตอร์ Linksys จำนวน 26 รุ่น (ซีรี่ส์ WRT และ EA) โดยมีตั้งแต่ช่องโหว่ที่บล็อกไม่ให้ผู้ดูแลระบบสามารถเข้าไปตั้งค่าการทำงานของเราเตอร์ได้ ช่องโหว่ขโมยข้อมูลการตั้งค่าเราเตอร์และดูรายการอุปกรณ์ที่เชื่อมต่ออยู่ ไปจนถึงช่องโหว่ที่สามารถฝังมัลแวร์ประเภท backdoor ในเราเตอร์เพื่อใช้รับคำสั่งควบคุมการโจมตีได้

สำหรับช่องโหว่ที่สามารถฝังมัลแวร์ได้นั้น ถึงแม้ผู้โจมตีจะต้องได้รับสิทธิ์ในการเข้าจัดการเราเตอร์ แต่จากการตรวจสอบพบว่ามีเราเตอร์จำนวนมากที่ถูกติดตั้งโดยใช้รหัสผ่านที่มาจากโรงงาน (default password) ซึ่งทำให้สามารถถูกโจมตีได้ง่าย

รายชื่อรุ่นเราเตอร์ที่ได้รับผลกระทบ มีดังนี้

ซีรี่ส์ WRT : WRT1200AC, WRT1900AC, WRT1900ACS, และ WRT3200ACM

ซีรี่ส์ EA : EA2700, EA2750, EA3500, EA4500v3, EA6100, EA6200, EA6300, EA6350v2, EA6350v3, EA6400, EA6500, EA6700, EA6900, EA7300, EA7400, EA7500, EA8300, EA8500, EA9200, EA9400 และ EA9500

ปัจจุบันทาง Linksys ได้รับทราบปัญหานี้แล้วและอยู่ระหว่างการออกอัปเดตเพื่อแก้ไข (<a href="http://www.linksys.com/us/support-article?articleNum=246427">http://www.linksys.com/us/support-article?articleNum=246427</a>) โดยมีข้อแนะนำสำหรับผู้ใช้งานเราเตอร์ที่ได้รับผลกระทบคือ
<ol>
 	<li>เปิดใช้งานระบบอัปเดตเฟิร์มแวร์แบบอัตโนมัติ</li>
 	<li>ปิดฟีเจอร์ WiFi Guest Network หากไม่ใช้งาน</li>
 	<li>เปลี่ยนรหัสผ่านที่ใช้สำหรับเข้าไปตั้งค่าการทำงานของเราเตอร์</li>
</ol>
<strong>ที่มา:</strong> <a href="http://thcert.co/rh67LL">Naked Security</a> l <a href="http://thcert.co/P2QSfJ">The Hacker News</a>, <a href="http://thcert.co/drsKd4">IOActive</a> l <a href="https://www.thaicert.or.th/newsbite/2017-04-21-02.html#2017-04-21-02">ThaiCERT</a>