ผลสำรวจพบ องค์กรส่วนใหญ่ทำ pentest เสร็จแล้วแก้ไขแค่ช่องโหว่ที่พบ แต่ไม่วางแผนป้องกันระยะยาว

นักวิจัยด้านความมั่นคงปลอดภัยไซเบอร์ได้ทำการสำรวจแฮกเกอร์และนักทดสอบเจาะระบบที่เข้าร่วมงาน DEFCON ซึ่งเป็นงานสัมมนาระดับโลกที่จัดขึ้นที่สหรัฐฯ เกี่ยวกับรูปแบบการโจมตีที่ใช้และอุปสรรคที่พบ โดยมีเนื้อหาที่น่าสนใจดังนี้
<ul>
 	<li>สำหรับรูปแบบการโจมตี พบว่าส่วนใหญ่ใช้การ Social Engineering เพื่อรวบรวมข้อมูลของเป้าหมายก่อนโจมตี (72%) และสแกนหาช่องโหว่เพื่อเจาะระบบ (86%)</li>
 	<li>60% ใช้เครื่องมือที่เผยแพร่ทั่วไปสำหรับการโจมตี และ 21% ใช้เครื่องมือที่สร้างเอง ในขณะที่มีเพียง 10% ที่จัดซื้อเครื่องมือมาใช้งาน</li>
 	<li>56% ระบุว่าเปลี่ยนแปลงรูปแบบการโจมตีอย่างต่อเนื่อง เพื่อเรียนรู้เทคนิคใหม่เพื่อเอาชนะการป้องกันและหลบหลีกการตรวจจับ</li>
 	<li>อุปสรรคในการโจมตีที่พบอันดับ 1 คือซอฟต์แวร์ตรวจจับและป้องกันการโจมตีที่ติดตั้งที่เครื่องผู้ใช้งาน (36%) รองลงมาคือ IPS/IDS (29%) และไฟร์วอลล์ (10%)</li>
 	<li>75% ระบุว่าหลังจากทดสอบเจาะระบบ องค์กรได้แก้ไขช่องโหว่ที่สำคัญเท่านั้น แต่ไม่ได้ให้ความสำคัญการป้องกันในระยะยาวคือกระบวนการจัดการแพตช์ที่ควรทำอย่างต่อเนื่องหรือการอบรมให้กับทีมรับมือภัยคุกคาม</li>
</ul>
องค์กรที่ใช้บริการทดสอบเจาะระบบควรให้ความสำคัญในการหาแก้ไขสาเหตุที่แท้จริงของการโจมตี และดำเนินป้องกันในระยะยาวไม่ให้เกิดช่องโหว่ ซึ่งภาระส่วนหนึ่งอยู่ที่นักทดสอบเจาะระบบที่จำเป็นต้องสื่อสารผ่านรายงานให้ผู้บริหารองค์กรตระหนักถึงความสำคัญและแก้ไขปัญหาเหล่านี้

<strong>ที่มา:</strong> <a href="http://thcert.co/WHqbJZ">SearchSecurity</a> l <a href="https://www.thaicert.or.th/newsbite/2017-03-08-02.html#2017-03-08-02">ThaiCERT</a>