<h2><span class="headnews"><strong><span style="font-size: medium;">พบช่องโหว่การยืนยันตัวตนใน Kerberos อาจถูกดักข้อมูลระหว่างทางเพื่อสวมรอยได้ แพตช์ด่วน</span></strong></span></h2>
Kerberos เป็นโพรโทคอลการยืนยันตัวตนผ่านระบบเครือข่ายที่นิยมใช้มาอย่างยาวนาน ระบบปฏิบัติการอย่าง Windows, Linux หรือ Unix ต่างก็รองรับโพรโทคอลนี้ เมื่อกลางเดือนกรกฎาคม 2560 นักวิจัยด้านความมั่นคงปลอดภัยได้รายงานช่องโหว่ในโพรโทคอล Kerberos ซึ่งส่งผลให้ผู้ประสงค์ร้ายสามารถดักข้อมูลระหว่างทางเพื่อสวมรอยการยืนยันตัวตนได้ นักวิจัยได้ตั้งชื่อช่องโหว่นี้ว่า Orpheus' Lyre

Orpheus' Lyre เป็นช่องโหว่ในส่วนของการรับส่ง tickets ซึ่งเป็นข้อมูลที่ใช้ในการยืนยันตัวตนระหว่างผู้ใช้และบริการ นักวิจัยพบว่าสามารถทำให้ Kerberos ส่ง ticket แบบไม่มีการเข้ารหัสลับข้อมูลได้ หากผู้ประสงค์ร้ายสามารถเจาะเข้าไปยังเครือข่ายภายในของหน่วยงานหรือใช้วิธี Man-in-the-Middle ก็สามารถดักรับและแก้ไขข้อมูล ticket เพื่อให้ได้สิทธิในการเข้าถึงระบบเครือข่ายภายในได้

ทาง Microsoft ได้แก้ไขช่องโหว่นี้ไปแล้วในแพตช์ประจำเดือนกรกฎาคม 2560 ส่วนผู้พัฒนาระบบปฏิบัติการหรือบริการอื่นๆ ที่นำ Kerberos ไปใช้ เช่น Debian, FreeBSD, และ Samba ก็ได้ทยอยปล่อยอัปเดตออกมาแก้ไขปัญหาแล้ว ผู้ใช้ควรติดตั้งอัปเดตเพื่อลดความเสี่ยงและผลกระทบ

<strong>ที่มา:</strong> <a href="http://thcert.co/gCPTbN">Bleeping Computer l </a><a href="http://thcert.co/41X7gQ">Orpheus' Lyre</a>  l <a href="https://www.thaicert.or.th/newsbite/2017-07-17-02.html#2017-07-17-02">ThaiCERT</a>