Windows 10 October 2018 Update หรือ v1809 ยังมีบั๊กโผล่ออกมาให้เห็นเรื่อยๆ โดยบั๊กตัวล่าสุดเกี่ยวกับการเปิดไฟล์ ZIP ถูกพูดถึงในชุมชนผู้ใช้มาสักระยะ แต่เพิ่งได้รับการยืนยันจากไมโครซอฟท์

บั๊กตัวนี้คือการเปิดไฟล์ ZIP ด้วย File Explorer แล้วลากไฟล์ภายใน ZIP ออกมาเพื่อคัดลอกหรือย้ายไฟล์ (โดยไม่ได้สั่ง extract หรือแตกไฟล์ ZIP ก่อน) แล้วโฟลเดอร์ปลายทางมีไฟล์ชื่อเดียวกันอยู่ก่อน หรือผู้ใช้ไม่มีสิทธิเขียนไฟล์ในโฟลเดอร์นั้น

ตามปกติแล้ว Windows จะแสดงกล่องข้อความว่าต้องการเขียนไฟล์ทับหรือไม่ (Do you want to replace these files) แต่บั๊กนี้ทำให้กล่องข้อความนี้ไม่ถูกแสดงขึ้นมา ผลคือคัดลอกไฟล์ไม่สำเร็จ (ซึ่งไม่เป็นปัญหาอะไร เพราะทุกอย่างเหมือนเดิม) แต่ถ้าเราสั่งย้ายไฟล์แทนการคัดลอก ไฟล์ต้นทางใน ZIP จะหายไป แต่ไฟล์ปลายทางจะไม่ถูกเขียนทับ ส่งผลให้ไฟล์นี้ถูกลบไปแทน (โชคดีว่ายังอยู่ใน Recycle Bin สามารถกู้กลับมาได้)

ไมโครซอฟท์บอกว่ารับทราบปัญหานี้และเตรียมออกแพตช์ช่วงต้นเดือนพฤศจิกายน ระหว่างนี้ขอให้ผู้ใช้สั่ง extract ไฟล์ ZIP เต็มรูปแบบไปพลางๆ ก่อน

<strong>ที่มา</strong> : <a href="https://answers.microsoft.com/en-us/windows/forum/all/if-you-copy-files-from-a-zip-file-without/18c78dcb-8ec6-4d82-90c6-31b90a428fc7?auth=1">Microsoft</a>, <a href="https://www.onmsft.com/news/microsoft-confirms-zip-file-problems-in-windows-10-1809-expects-early-november-fix">OnMSFT,</a> <a href="https://www.blognone.com/node/106100">www.blognone.com</a>