<h4>พบมัลแวร์โผล่บน Google Play Store หลอกว่าเป็นคู่มือการเล่นเกม มีผู้ตกเป็นเหยื่อแล้วกว่า 2 ล้านคน</h4>
บริษัท Check Point แจ้งเตือนการแพร่ระบาดของมัลแวร์ FalseGuide ที่ปรากฏบน Google Play Store โดยมัลแวร์ดังกล่าวใช้วิธีหลอกลวงว่าเป็นแอปพลิเคชันประเภทให้ข้อมูลคำแนะนำในการเล่นเกมต่าง ๆ โดยมีการแสดงโฆษณาเพื่อหารายได้ แต่ตัวแอปเป็นมัลแวร์ประเภท botnet มีพฤติกรรมสร้างความเสียหาย เช่น ดาวน์โหลดมัลแวร์ตัวอื่นมาติดตั้ง เชื่อมต่อกับเครื่องควบคุมเพื่อรับคำสั่งโจมตี (DDoS หรือสแกนช่องโหว่ระบบเครือข่าย) root เครื่อง รวมถึงขอสิทธิผู้ดูแลระบบ (Device Administrator) เพื่อป้องกันไม่ให้ผู้ใช้ถอนการติดตั้งมัลแวร์ออกได้โดยง่าย

มัลแวร์ดังกล่าวถูกเผยแพร่บน Google Play Store ตั้งแต่เดือนกุมภาพันธ์ 2560 มีผู้ดาวน์โหลดไปติดตั้งแล้วประมาณ 600,000 - 2,000,000 ครั้ง ตัวแอปพลิเคชันมัลแวร์มีหลายรายการ หลอกว่าเป็นคู่มือการเล่นเกมที่ได้รับความนิยม เช่น FIFA Mobile, Terraria, World of Tanks, Subway Surfers, Pokemon Go, Dream League Soccer เป็นต้น ผู้ใช้สามารถตรวจสอบรายชื่อได้จากเว็บไซต์ของ Check Point

เพื่อลดความเสี่ยงจากการติดมัลแวร์ นอกจากจะดาวน์โหลดแอปพลิเคชันจากแหล่งที่น่าเชื่อถือแล้ว ผู้ใช้ควรตรวจสอบความน่าเชื่อถือของแอปพลิเคชันโดยพิจารณาในด้านต่าง ๆ เช่น สิทธิที่ขอเกินความจำเป็นหรือไม่ จำนวนดาวน์โหลด รวมถึงรีวิว

<strong>ที่มา:</strong> <a href="http://thcert.co/J9bSGA">Softpedia</a> l <a href="http://thcert.co/kfcZnN">Check Point</a> l <a href="https://www.thaicert.or.th/newsbite/2017-04-26-01.html#2017-04-26-01">ThaiCERT</a>