<div>
<div>
<div></div>
<div><img style="font-family: inherit; font-style: inherit; font-weight: inherit;" src="https://news.thaiware.com/upload_misc/news/2017_12/728x409/12070_1712172218550V.png" alt="Google News เปลี่ยนกฎ! ข่าวที่สร้างความเข้าใจผิดจะไม่ปรากฎในผลการค้นหา" /></div>
</div>
<div></div>
</div>
<div>
<div class="detail">

<strong>กูเกิลเริ่มกรองผลการค้นหาข่าวสารที่ปกปิดประเทศต้นกำเนิด หรือจงใจทำให้ผู้อ่านเข้าใจผิด นี่เป็นอีกหนึ่งในความพยายามยุติการแพร่กระจายข่าวเท็จที่สร้างปัญหาให้กับโลกอินเตอร์เน็ตตลอดปีที่ผ่านมา</strong>

การที่หน้าเว็บข่าวจะไปปรากฎในผลการค้นหาของกูเกิลได้นั้น เว็บดังกล่าวจะต้องผ่านเกณฑ์ที่กูเกิลตั้งขึ้น ซึ่งรวมถึงการแสดงเจ้าของข่าวหรือจุดประสงค์หลักของข่าวอย่างชัดเจน แต่การอัพเดทแนวปฏิบัติที่ประกาศออกมาเมื่อวันศุกร์ที่ 15 ธันวาคม ที่ผ่านมา Google ได้เพิ่มเงื่อนไขทางภาษาว่าข่าวดังกล่าวจะต้อง "ไม่มีส่วนร่วมในกิจกรรมที่สร้างความเข้าใจผิดต่อผู้ใช้งาน" ซึ่งกิจกรรมที่สร้างความเข้าใจผิดดังกล่าว ยังรวมถึงการไม่แสดงหรือปกปิดประเทศที่เป็นต้นกำเนิดข่าวด้วย

"เราอัพเดทนโยบายของเราอย่างต่อเนื่อง เพื่อจะสะท้อนการเปลี่ยนแปลงของเว็บไซต์ รวมถึงการเปลี่ยนแปลงของวิธีการที่ผู้คนจะติดตามข้อมูลผ่านทางออนไลน์" แถลงการณ์ของโฆษกกูเกิลระบุ "ผลลัพธ์สุดท้ายนั้น เราต้องการให้แน่ใจว่าผู้คนจะเข้าใจและเห็นว่าข่าวที่พวกเขาอ่านทางออนไลน์นั้นมาจากที่ไหน และเว็บเหล่านั้นมีความโปร่งใสเรื่องที่มาของข่าวสาร"

กูเกิล เฟซบุ๊กและทวิตเตอร์ ล้วนเผชิญกับการวิพากษ์วิจารณ์และความกังวลจากสาธารณะ เกี่ยวกับการเพิ่มขึ้นของข่าวที่สร้างความเข้าใจผิดในระยะหลัง นักกฎหมายของทั้งสามบริษัทยังต้องให้การกับสภาคองเกรสเมื่อเดือนตุลาคมถึงพฤศจิกายนที่ผ่านมาถึงกรณีที่มีการกล่าวหารัสเซียว่าแทรกแซงการเลือกตั้งสหรัฐฯ เมื่อปี 2016 ซึ่งกูเกิลเคยยอมรับว่ารัสเซียใช้แพลตฟอร์มของกูเกิล อาทิ Youtube และ Google News ในการเผยแพร่ข่าวสารชวนเชื่อ ซึ่งทำให้สภาคองเกรสเรียกร้องให้กูเกิลมีมาตรการลงโทษต่อสำนักข่าวที่รัสเซียให้การสนับสนุนเบื้องหลังด้วย

<strong>ที่มา : </strong><a href="https://productforums.google.com/" target="_blank" rel="nofollow noopener">productforums.google.com</a> , <a href="https://www.bloomberg.com/news/articles/2017-12-15/google-changes-rules-to-purge-news-that-masks-country-of-origin" target="_blank" rel="nofollow noopener">www.bloomberg.com</a> l <a href="https://news.thaiware.com/12070.html">THAIWARE</a></div>
</div>