<strong>Microsoft </strong>กำลังวางแผนที่จะนำ <strong>Light Theme</strong> เวอร์ชั่นปรับปรุงใหม่ลงให้กับ <strong>Windows 10</strong> ในการอัปเดตใหญ่ครั้งหน้า ซึ่งคาดว่าจะมีขึ้นในราวเดือนเมษายน ปี 2019

ซึ่งอันที่จริงแล้ว ใน Windows 10 นั้นก็มี Light Theme ให้ใช้มานานแล้ว แต่ด้วยข้อจำกัดหลายๆ อย่าง จึงทำให้หลายส่วนไม่ถูกใช้สีโทนอ่อน อย่างเช่น Task Bar ที่เราจะเห็นได้ชัดเจนว่ายังคงเป็นสีดำอยู่เสมอ

แต่ใน Light Theme เวอร์ชั่นใหม่ที่ถูกปรับปรุงมานี้ จะเป็นการกำหนดสีโทนขาวให้กับ UI ทุกส่วน ตั้งแต่ <em>Task Bar, Start Menu, Action Center, Touch Keyboard</em> ฯลฯ สรุปแบบง่ายๆ ว่าส่วนที่เคยเป็นสีโทนเข้ม จะถูกแปลงให้เป็นสีโทนขาวใสสไตล์ Acrylic ทั้งหมด นอกจากนี้ทาง Microsoft ยังทำภาพพื้นหลังเริ่มต้นแบบใหม่อีกด้วย โดยจะเป็นรูปหน้าต่างที่มีแสงส่องแบบเดิม แต่เป็นเวอร์ชั่น Light ที่โทนสีจะเข้ากันกับ Light Theme มากขึ้น

และอีกหนึ่งสิ่งที่จะมีมาในเวอร์ชั่นนี้ ก็คือ การปรับปรุงเครื่องมือจับภาพหน้าจอตัวใหม่อย่าง <strong>"Snip &amp; Sketch"</strong>รวมถึงการปรับปรุงฟีเจอร์ <strong>Active Hours</strong> สำหรับ <strong>Windows Update</strong> อีกด้วย จากเดิมที่ผู้ใช้จะสามารถเลือกเวลาที่ไม่ต้องการให้มีการอัปเดตหรือรีสตาร์ตเครื่องได้ แต่ในของใหม่นี้ Windows จะเรียนรู้พฤติกรรมในอดีตของผู้ใช้ และเลือกเวลาไม่ให้ตรงกับช่วงที่เครื่องถูกใช้งาน

<strong>ที่มา : </strong><a href="https://www.theverge.com/2018/11/14/18095324/microsoft-windows-10-light-theme-features" target="_blank" rel="nofollow noopener">www.theverge.com</a> , <a href="https://blogs.windows.com/windowsexperience/2018/11/14/announcing-windows-10-insider-preview-build-18282/" target="_blank" rel="nofollow noopener">blogs.windows.com </a>, <a href="https://news.thaiware.com/15083.html">THAIWARE</a>