<strong>Drupal 7 จะขยายเวลาการหมดอายุ (End-of-Life) ที่จะไม่มีการอัพเดท ออกไปถึงเดือน พฤศจิกายน 2021 หรืออีกประมาณ 2 ปี 8 เดือน นับจากปัจจุบัน (มีนาคม 2019) โดยระหว่างนั้น Drupal 9 ก็จะเปิดตัวในช่วงปี 2020 และ Drupal 8 ก็จะเข้าสู่ช่วงหมดอายุ (End-of-Life) ในเดือน พฤศจิกายน 2021 เช่นกัน</strong>

<strong>** กำหนดการล่าสุด Drupal 9 วางแผนจะเปิดตัวในวันที่ 3 มิถุนายน 2020 **</strong>

<strong>กล่าวคือ หลังจากเดือนพฤศจิกายน 2021 เป็นต้นไป เราควรจะได้ใช้ Drupal 9 กันอย่างถ้วนหน้า (ย้ายจาก Drupal 7/8 ไปใช้ Drupal 9 กันทั้งหมด)</strong>
<h2>Drupal 7</h2>
สำหรับ Drupal 7 เปิดตัวเวอร์ชั่น 7.0 มาตั้งแต่ มกราคม 2011 และในเดือน พฤศจิกายน 2021 ก็จะถึงกำหนดหมดอายุการใช้งาน (End-of-Life) โดยจะไม่มีการอัพเดท และ ไม่ได้รับการรับรองความปลอดภัยจาก Drupal Security Team และเมื่อถึงเวลานั้น ในระบบจัดการการอัพเดทของ Drupal 7 จะขึ้นแจ้งเตือน End-of-Life

ตอนนี้ ถ้ายังใช้งาน Drupal 7 อยู่ ก็ควรเริ่มวางแผนอัพเกรดไปสู่เวอร์ชั่น Drupal 8 ได้แล้ว ทั้งนี้ การอัพเดทในอนาคต จาก Drupal 8 ไปยัง Drupal 9 จะไม่ยากเท่ากับกับอัพเดทจาก Drupal 7 ไป Drupal 8 เหมือนที่ผ่านมา ซึ่ง Drupal 9 เวอร์ชั่นแรก น่าจะเปิดตัวใกล้เคียงกับ Drupal 8 เวอร์ชั่นสุดท้าย

แต่ถ้าไม่สามารถอัพเกรด Drupal 7 ไปยังเวอร์ชั่นที่ใหม่กว่า ไม่ว่าด้วยเหตุผลใด เมื่อครบกำหนด End-of-Life อาจต้องการผู้ให้บริการภายนอก (Drupal 7 Vendor Extended Support - D7ES) และอาจต้องเสียค่าใช้จ่ายเพื่อรับการสนับสนุนเรื่องความปลอดภัย แบบเดียวกับที่เคยมีใน <a href="https://www.drupal.org/project/d6lts">Drupal 6 LTS</a>
<h2>Drupal 8</h2>
<strong>ตามแผนงานแล้ว Drupal 9 จะเปิดตัวในปี 2020 และจะง่ายในการอัพเกรดจาก Drupal 8</strong>

ถ้านับอายุของ Drupal 8 ที่เริ่มเปิดตัวเวอร์ชั่น 8.0.0 ในเดือน พฤศจิกายน 2015 หลังจาก Drupal 7 ออกมาได้ 4 ปี แต่กว่าจะพร้อมใช้งานจริงๆ ก็ใช้เวลานานเกือบ 3 ปี (<a href="https://www.blognone.com/node/105103">Drupal 8.6.0 เปิดตัวในเดือน กันยายน 2018</a>) ที่ระบบการอัพเกรดจากเวอร์ชั่นเก่าจะสามารถทำได้อย่างเสถียร เหตุเพราะ Drupal 8 ได้ทำการเปลี่ยนโครงสร้างภายในเกือบทั้งหมดนั่นเอง

แต่จากแผนงานข้างต้น Drupal 8 จะหมดอายุ (End-of-Life) ในเดือน พฤศจิกายน 2021 โดยทางทีมพัฒนาวางแผนให้การอัพเกรดไปยัง Drupal 9 ทำได้ง่าย ไม่เหมือนกับตอนที่อัพเกรดจาก Drupal 6/7 มายัง Drupal 8
<h2>Drupal 9</h2>
จากกำหนดการเปิดตัว Drupal 9 ในปี 2020 คาดการว่าในช่วงเวลาดังกล่าวน่าจะเป็นเวลาของ Drupal 8.7 หรือ Drupal 8.8 โดยจะมีเวลาในการเตรียมตัวอัพเกรดไปยัง Drupal 9 ประมาณ 1 ปี

ซึ่งก่อนหน้านี้ Drupal 7 เคยมีแผนการให้หมดอายุ เมื่อ Drupal 9 เปิดตัว (ปี 2020) แต่ล่าสุด ได้ขยายเวลาดังกล่าวออกไปจนถึงเดือน พฤศจิกายน 2021 ตรงกับกำหนดการ End-of-Life ของ Drupal 8 นั่นเอง

ข้อมูลจาก<a href="https://dri.es/drupal-7-8-and-9">เว็บไซต์ Dries Buytaert</a> ผู้สร้าง <a href="https://drupal.org/">Drupal</a> ได้เขียนบันทึกไว้ตั้งแต่เดือนกันยายน 2018 เกี่ยวกับรอบการพัฒนาของของ Drupal 7, 8 และ Drupal 9

<strong>ที่มา</strong> : <a href="https://poakpong.com/node/2078">https://poakpong.com/</a>