<span class="headnews"><strong><span style="font-size: medium;">กลุ่มแฮกเกอร์ Shadow Brokers ปล่อยเครื่องมือโจมตีช่องโหว่จำนวนมาก บางจุดยังไม่มีแพตช์ ผู้ดูแลระบบตรวจสอบด่วน</span></strong></span>
<table>
<tbody>
<tr>
<td>เมื่อกลางปี 2559 กลุ่มแฮกเกอร์ Shadow Brokers ได้อ้างว่าสามารถเจาะระบบของกลุ่มแฮกเกอร์ Equation Group ได้สำเร็จ (Equation Group เป็นกลุ่มแฮกเกอร์ที่เชื่อกันว่าเป็นผู้พัฒนาเครื่องมือเจาะระบบให้กับหน่วยงาน NSA ของสหรัฐฯ) และได้คัดลอกเครื่องมือสำหรับโจมตีระบบออกมาประกาศขาย (ข่าวเก่า <a href="https://www.thaicert.or.th/newsbite/2016-08-17-01.html">https://www.thaicert.or.th/newsbite/2016-08-17-01.html</a>) แต่สุดท้ายไม่มีใครยอมจ่ายเงินซื้อเครื่องมือเหล่านั้นตามจำนวนเงินที่กลุ่มแฮกเกอร์เรียกร้อง เมื่อวันที่ 14 เมษายน 2560 ทางกลุ่มแฮกเกอร์ Shadow Brokers ได้ปล่อยเครื่องมือทั้งหมดออกมาให้ดาวน์โหลดได้ผ่านอินเทอร์เน็ต โดยบางเครื่องมือสามารถโจมตีช่องโหว่ที่ปัจจุบันยังไม่มีแพตช์ได้

เครื่องมือที่ถูกเผยแพร่ออกมาโดยส่วนใหญ่สามารถใช้โจมตีระบบปฏิบัติการ Windows ซึ่งหลังจากที่เครื่องมือได้ถูกเผยแพร่ ผู้พัฒนาซอฟต์แวร์ที่ได้รับผลกระทบได้ออกมาชี้แจงและออกแพตช์แก้ไขช่องโหว่ไปบางส่วนแล้ว

ทาง Microsoft ได้ชี้แจงว่า ช่องโหว่ส่วนใหญ่ที่ถูกใช้ในการโจมตีนั้นถูกแก้ไขไปแล้วในแพตช์ MS17-010 ที่ปล่อยให้อัปเดตไปตั้งแต่เดือนมีนาคม 2560 อย่างไรก็ตาม ผู้ที่ใช้งานระบบปฏิบัติการหรือซอฟต์แวร์เวอร์ชันเก่าที่สิ้นสุดระยะเวลาการสนับสนุนไปแล้ว (เช่น Windows XP, Windows Server 2003, Windows Vista) ควรอัปเกรดมาใช้ซอฟต์แวร์เวอร์ชันใหม่ รายละเอียดเพิ่มเติมสามารถดูได้จากประกาศของ Microsoft (<a href="https://blogs.technet.microsoft.com/msrc/2017/04/14/protecting-customers-and-evaluating-risk/">https://blogs.technet.microsoft.com/msrc/2017/04/14/protecting-customers-and-evaluating-risk/</a>)

ทาง Cisco ได้ชี้แจงว่าได้อัปเดตฐานข้อมูลของระบบตรวจจับการโจมตี (Snort และ AMP) ให้สามารถตรวจสอบรูปแบบการโจมตีผ่านช่องโหว่ที่ถูกเผยแพร่ได้แล้ว โดยรายละเอียดเพิ่มเติมสามารถดูได้จากประกาศของ Cisco (<a href="http://blog.talosintelligence.com/2017/04/shadow-brokers.html">http://blog.talosintelligence.com/2017/04/shadow-brokers.html</a>)

ทั้งนี้ เนื่องจากเครื่องมือสำหรับใช้ในการโจมตีระบบได้ถูกเผยแพร่สู่สาธารณะ ทำให้โอกาสที่ระบบจะถูกโจมตีผ่านเครื่องมือเหล่านี้มีสูงขึ้น ผู้ดูแลระบบควรหมั่นอัปเดตซอฟต์แวร์ที่ติดตั้งในเครื่อง อัปเดตฐานข้อมูลระบบตรวจจับและป้องกันการโจมตี รวมไปถึงหมั่นติดตามข้อมูลข่าวสารด้านความมั่นคงปลอดภัยอย่างสม่ำเสมอ</td>
</tr>
</tbody>
</table>
<strong>ที่มา:</strong> <a href="http://thcert.co/Fg7P7F">US-CERT</a> l <a href="http://thcert.co/v2Fi8g">Nettitude</a> l <a href="http://thcert.co/LxdAK3">The Hacker News</a> l <a href="https://www.thaicert.or.th/newsbite/2017-04-18-01.html#2017-04-18-01">ThaiCERT</a>