<h4>มาดูฟีเจอร์เจ๋งๆ ของ Windows 10 Anniversary Update กัน</h4>
อีกไม่กี่วันทางไมโครซอฟท์จะได้ปล่อย Anniversary Update หรือการอัพเดตครั้งใหญ่ประจำปีสำหรับ Windows 10 ให้ผู้ใช้งานทั่วโลกได้สัมผัสกันแล้ว โดยมีฟีเจอร์ทีน่าสนใจดังนี้ครับ
<h3><img title="มาดูฟีเจอร์เจ๋งๆ ของ Windows 10 Anniversary Update กัน" src="http://www.thaiware.com/upload_misc/news/2016_07/728x409/8288_16072612293927.jpg" alt="มาดูฟีเจอร์เจ๋งๆ ของ Windows 10 Anniversary Update กัน" /></h3>
<strong>Windows Ink</strong>

รายการอัพเดตที่น่าสนใจที่สุดต้องยกให้ แอพ Windows Ink ที่ได้รับการปรับปรุงขึ้นอย่างมากมาย ทำให้ใช้งานปากกา Stylus ได้เป็นประโยชน์มากกว่าที่เคย ไม่ว่าจะเป็นการเขียนบันทึกแจ้งเตือนผ่านการจดโน้ตด้วยลายมือได้เลย และมีไม้บรรทัดที่ช่วยให้การสเก็ตภาพหรือวาดแบบแปลนอะไรสักอย่างได้สวยงามขึ้น แถมยังสามารถแคปเจอร์ภาพบนหน้าจอ เขียนโน้ตเพิ่มเติมเข้าไป แล้วแชร์ไปให้เพื่อนๆ ได้อย่างง่ายดาย ด้วยความสามารถที่เพิ่มขึ้นของ Windows Ink น่าจะทำให้เจ้าของอุปกรณ์ Surface หยิบ Stylus ออกมาใช้งานบ่อยขึ้น

<hr />

<img title="มาดูฟีเจอร์เจ๋งๆ ของ Windows 10 Anniversary Update กัน" src="http://www.thaiware.com/upload_misc/news/2016_07/728x409/8288_160726123900mw.jpg" alt="มาดูฟีเจอร์เจ๋งๆ ของ Windows 10 Anniversary Update กัน" />

<strong>Microsoft Edge จะรองรับ Extensions จาก Third-party แล้วนะ</strong>

ถ้าใครเคยได้ลองใช้ Extensions ของโปรแกรมเบราว์เซอร์ Chorme อย่างเช่นแอพช่วยจำรหัสผ่าน หรือแอพบล็อกการแสดงโฆษณา คงจะได้รู้ว่า Extensions เหล่านี้มีประโยชน์มากนาดไหน และข่าวดีคือ ใน Anniversary Update นี้ ทางไมโครซอฟท์ เปิดโอกาสให้นักพัฒนาแอพ Third-party ได้สร้าง Extensions สำหรับโปรแกรมเบราว์เซอร์ Edge และในเวลานี้ ก็มี Extensions ยอดนิยมอย่าง AdBlock, 1Password, LastPass และ EverNote ให้ใช้งานกันแล้ว

นอกจากนี้ยังได้มีการเพิ่มระบบแจ้งเตือนผ่านหน้าเว็บให้กับ Edge ด้วย ทำให้เว็บไซต์สามารถส่งการแจ้งเตือนไปยัง Action Center ของ Windows 10 และยังได้มีการลดการใช้พลังงานของ Edge ทำให้โน๊ตบุ๊คใช้งานได้ยาวนานขึ้น ซึ่งมีการเคลมว่าสามารถใช้งานแบตเตอรี่ได้นานกว่า 70% เมื่อเทียบกับเบราว์เซอร์ของคู่แข่ง

<hr />

<img title="มาดูฟีเจอร์เจ๋งๆ ของ Windows 10 Anniversary Update กัน" src="http://www.thaiware.com/upload_misc/news/2016_07/728x409/8288_1607261350293O.jpg" alt="มาดูฟีเจอร์เจ๋งๆ ของ Windows 10 Anniversary Update กัน" />

<strong>Cortana เลขาส่วนตัวที่อัพเกรดความสามารถขึ้นมา</strong>

น่าเสียดายที่ระบบเลขาสั่งงานด้วยเสียง Cortana ยังไม่รองการใช้งานในประเทศไทย แต่อย่างไรก็ดี ในเวอร์ชั่นอัพเกรดใหม่นี้ Cortana มีความสามารถที่เพิ่มขึ้นเล็กน้อย ไม่ว่าจะเป็นการเพิ่มนัดหมายลงใน Outlook ผ่านการสั่งงานด้วยเสียง และการส่งไฟล์เอกสารให้เพื่อนผ่านการสั่งงานด้วยเสียง

<hr />

<img title="มาดูฟีเจอร์เจ๋งๆ ของ Windows 10 Anniversary Update กัน" src="http://www.thaiware.com/upload_misc/news/2016_07/728x409/8288_160726135932I1.png" alt="มาดูฟีเจอร์เจ๋งๆ ของ Windows 10 Anniversary Update กัน" />

<strong>ธีมสีดำสุดสวย และยูสเซอร์อินเตอร์เฟสที่ดีขึ้น</strong>

ข่าวดีสำหรับคนที่ชอบใช้ธีมแบบ Dark โทนสีดำสุดเคร่งขรึม แต่ดูเหมือนว่าทางไมโครซอฟท์ยังทำธีมสีดำตัวนี้ออกมาแบบยังสวยไม่สุด แต่ในการอัพเดตใหญ่ประจำปีนี้ ธีม Dark ได้ถูกปรับแต่งให้สวยสมบูรณ์แบบ เพื่อให้รับกับขอบจอ LCD สีดำได้เป็นอย่างดี และมีออปชั่นให้ปรับโทนสีของแอพฯ ที่ใช้พื้นหลังสีขาว ให้เปลี่ยนเป็นสีดำ เพื่อให้สวยเข้ากันอีกด้วย

นอกจากนี้ยังมีการปรับหน้าตายูสเซอร์อินเตอร์เฟสให้ดีขึ้น ไม่ว่าจะเป็นการจัดแสดงรายชื่อแอพฯ ในเครื่องที่ถูกผนวกรวมเป็นหนึ่งเดียวกับ Start Menu และการแสดงไอคอน Live Tile ที่ใช้งานสะดวกกว่าเดิม อย่างเช่น ถ้าเราเห็นพาดหัวข่าวเด้งขึ้นมาบนไอคอนแอพฯ เราสามารถแตะเพื่ออ่านข่าวได้อย่างรวดเร็ว โดยที่ไม่ต้องเสียเวลาเปิดหน้าแอพฯ เต็มรูปแบบ

ในส่วนของ Action Center ก็ได้รับการปรับปรุงด้วยเช่นกัน เราสามารถควบคุมสิ่งต่างๆ ผ่าน Action Center ได้มากขึ้นถึง 14 อย่าง ไม่ว่าจะเป็น VPN, Tablet mode, Quiet hours, Wi-Fi และอื่นๆ อีกมากมาย และได้มีการเพิ่มปฏิทินแสดงกำหนดนัดหมายทั้งหมดของคุณให้สามารถเรียกดูได้ผ่านนาฬิกาของ Windows เลย

และถ้าคุณชอบใช้งานเครื่องในโหมดแท็บเล็ต ก็สามารถตั้งให้มีการซ่อน Task Bar โดยอัตโนมัติเมื่อเข้าสู่โหมดแท็บเล็ต เพื่อให้แอพฯ สามารถแสดงผลบนหน้าจอได้แบบเต็มๆ

<hr />

<img title="มาดูฟีเจอร์เจ๋งๆ ของ Windows 10 Anniversary Update กัน" src="http://www.thaiware.com/upload_misc/news/2016_07/728x409/8288_160726142551b9.png" alt="มาดูฟีเจอร์เจ๋งๆ ของ Windows 10 Anniversary Update กัน" />

<strong>เปลี่ยน Time Zone อัตโนมัติ</strong>

เป็นฟีเจอร์ที่มีใน OS X มาก่อนแล้ว แต่ทางไมโครซอฟท์เพิ่งจะตัดสินใจเพิ่มฟีเจอร์นี้ลงในการอัพเดตรายปีของ Windows 10 เป็นประโยชน์สำหรับคนที่ต้องพกพาเครื่องโน๊ตบุ๊คหรือแท็บเล็ตไปใช้งานต่างประเทศ มันก็จะเปลี่ยน Time Zone ให้โดยอัตโนมัติ และเมื่อคุณเดินทางกลับบ้าน มันก็จะเปลี่ยน Time Zone กลับมาให้โดยอัตโนมัติอีกเช่นกัน

<hr />

<strong>Windows Hello สำหรับแอพฯ และเว็บไซต์</strong>

Windows Hello เป็นอีกหนึ่งฟีเจอร์อันยอดเยี่ยมที่ถูกเพิ่มเข้ามาใน Windows 10 มันใช้กล้องแบบพิเศษที่มักจะมาพร้อมกับเครื่องคอมฯ และโน๊ตบุ๊ครุ่นล่าสุดในการสแกนใบหน้า เพื่อล็อกอินเข้าใช้งานเครื่องแบบไม่ต้องใช้รหัสผ่าน ซึ่งเป็นการทำงานที่แม่นยำมาก และในรายการอัพเดตรายปี ไมโครซอฟท์ได้ทำให้ Windows Hello ดีเยี่ยมขึ้นอีก

การล็อกอินเข้าใช้งานแอพฯ และล็อกอินเข้าเว็บไซต์ไม่ต้องใช้รหัสผ่านอีกต่อไป แค่คุณนั่งให้กล้องทำการสแกนหน้า หรือใช้การสแกนลายนิ้วมือ เพียงแค่นี้ก็ล็อกอินเข้าแอพฯ หรือเว็บไซต์ได้แล้ว

<hr />

<strong>Remote Desktop ได้ง่ายๆ ด้วย Project to PC</strong>

ฟีเจอร์ Project to PC เป็นฟีเจอร์ใหม่ที่เพิ่มเข้ามาในรายการอัพเดตรายปี ฟังก์ชั่นนี้ก็คล้ายกับการทำ Remote Desktop ที่ทำให้เราสามารถเข้าใช้งานคอมพิวเตอร์เครื่องใดๆ ได้จากระยะไกลผ่านการเชื่อมต่ออินเทอร์เน็ตนั่นเอง เราสามารถมองเห็นหน้าจอของคอมพิวเตอร์ที่เราเข้าใช้ และสามารถควบคุมเมาส์ และคียบอร์ดของคอมพิวเตอร์เครื่องนั้นได้ด้วย ข้อดีของ Project to PC คือค้นหาคอมฯ ที่เราต้องการ Project ได้อย่างง่ายดายผ่านสมาร์ทโฟน หรือคอมพิวเตอร์เครื่องอื่น ในทางกลับกัน เราสามารถใช้ฟีเจอร์ Project to PC เพื่อฉายภาพสดๆ จากหน้าจอคอมฯ ของเราไปให้คนอื่นดูได้ด้วย

<hr />

<img title="มาดูฟีเจอร์เจ๋งๆ ของ Windows 10 Anniversary Update กัน" src="http://www.thaiware.com/upload_misc/news/2016_07/728x409/8288_16072614590585.png" alt="มาดูฟีเจอร์เจ๋งๆ ของ Windows 10 Anniversary Update กัน" />

<strong>แอพ Skype แบบใหม่</strong>

ด้วยความหลากหลายของแอพ Skype ในปัจจุบัน ที่มีทั้งแบบแอพฯ บน Desktop และ Skype บน App Store ของระบบ Windows 10 เพื่อทำลายความสับสัน ไมโครซอฟท์ได้สร้างแอพฯ ตัวใหม่แบบ Universal ที่จะกลายเป็นมาตรฐานใหม่ของ Skype บน Windows 10 ถึงแม้ว่าอาจจะยังไม่สมบูรณ์เต็มที่ แต่แอพฯ ใหม่นี้ก็รองรับการโทรคุยกัน และทำวีดีโอคอลได้เป็นอย่างดี และคุณจะได้รับการแจ้งเตือนจากแอพฯ แม้ว่าคุณจะไม่ได้เปิดมันอยู่ก็ตาม

<hr />

<img title="มาดูฟีเจอร์เจ๋งๆ ของ Windows 10 Anniversary Update กัน" src="http://www.thaiware.com/upload_misc/news/2016_07/728x409/8288_160726150634v6.png" alt="มาดูฟีเจอร์เจ๋งๆ ของ Windows 10 Anniversary Update กัน" />

<strong>ซิงค์การแจ้งเตือนจากสมาร์ทโฟนมายัง PC</strong>

อีกหนึ่งฟีเจอร์ที่เด็ดมากของการอัพเดตรายปีสำหรับ Windows 10 คือการส่งการแจ้งเตือนจากสมาร์ทโฟนมายัง PC ถ้าคุณมีสมาร์ทโฟนบนระบบ Windows 10 หรือแอนดรอยด์ ก็สามารถใช้ Cortana เพื่อซิงค์การแจ้งเตือนทั้งหมดของสมาร์ทโฟนมายังเครื่อง PC รวมถึงสามารถตอบกลับข้อความ ปิดการแจ้งเตือน และสามารถส่งภาพจากสมาร์ทโฟนมายัง PC ได้ด้วยนะ