หลังจากเหตุที่ผู้ใช้ไม่สามารถล็อกอินเข้าระบบทั้ง <strong>Azure, Office 365,</strong> และ <strong>Dynamics</strong> ได้เมื่อวันจันทร์ที่ 19 พฤศจิกายนที่ผ่านมาเป็นเวลานานถึง 14 ชั่วโมงนั้น ล่าสุดไมโครซอฟท์ออกมาอธิบายแล้วว่าเกิดจากปัญหาของระบบ 3 อย่างที่ดันเกิดพร้อมกันในช่วงเวลานั้นพอดี

โดยบั๊กทั้ง 3 รายการนั้นมาเกิดขึ้นบนระบบเดียวกันอย่าง A<strong>zure Active Directory Multi-Factor Authentication</strong> ที่โมโครซอฟท์นำมาใช้ในการจัดการระบบล็อกอินบนบริการคลาวด์ของตนเอง อันได้แก่ ภาวะดีเลย์หนักในการเชื่อมต่อจากที่มีผู้ใช้พยายามล็อกอินจำนวนมาก, ระบบประมวลผลการล็อกอินซ้ำไปมาจากสาเหตุแรก, และภาวะแรมหมดจากสาเหตุที่สอง

ขยายความที่มาที่ไปจากคำอธิบายงงๆ ของไมโครซอฟท์ได้ว่า เนื่องจากเวลาของการล็อกอินแบบมัลติแฟกเตอร์แต่ละเซสชั่นนั้นสั้นมากอยู่แล้ว (ถ้าใครเคยใช้ก็จะรู้ว่าตัวเลขรหัส Two-Factor สำหรับกรอกร่วมกับรหัสผ่านหลักนั้นจะเปลี่ยนไปทุกๆ นาที ต้องรีบกรอกให้ทัน) ดังนั้นเมื่อระบบประมวลผลรหัสผ่านล่าช้า ก็ทำให้ไม่สามารถใช้รหัสผ่าน Two-Factor ของนาทีก่อนหน้าได้ทัน ผู้ใช้จึงต้องล็อกอินใหม่นั่นเอง

หลายคนมองว่าการออกมาเผยรายละเอียดครั้งนี้ถือว่าไมโครซอฟท์ค่อนข้างบริสุทธิ์ใจและโปร่งใสในการให้ข้อมูลแก่ลูกค้า แต่ในทางกลับกัน การปล่อยให้ระบบล่มนานถึง 14 ชั่วโมงก็ถือว่าสร้างความผิดหวังอย่างมากสำหรับบริษัทยักษ์ใหญ่ระดับโลกอย่างไมโครซอฟท์

<strong>ที่มา</strong> : <a href="https://www.theregister.co.uk/2018/11/27/microsoft_azure_outage_postmortem" target="_blank" rel="noopener">theregister</a> , <a href="https://www.enterpriseitpro.net/microsoft-azure-office-bug/">enterpriseitpro.net</a>